TELEKOMUNIKACIONI DEO MEDIJSKOG PRAVA

A. PRAVILA ZA DODELJIVANJE FREKVENCIJA ELEKTRONSKIM MEDIJIMA

Autorima modela zakona nije bilo dostupno nijedno zakonodavstvo u kome je u okviru medijskog zakona regulisano dodeljivanje radio-frekvencija i TV kanala elektronskim medijima. Običaj je da se ova materija reguliše u okviru zakona kojim se regulišu telekomunikacije, i to kao deo takvog zakona, koji se inače obično odnosi na širu oblast telekomunikacionih veza i usluga. Taj uobičajeni pristup ima opravdanje pre svega u sadržinskoj povezanosti režima radiodifuznih, radiorelejnih i kablovskih telekomunikacionih veza, koja opravdava njihovo regulisanje u jednom zakonodavnom aktu (povezanost ratione materiae). Tako je uređeno, primera radi, nemačkim Telekommunikationsgesetz-om (TKG) iz 1996.
, švajcarskim Fernmeldgesetz-om koji je stupio na snagu 1. januara 1998.
 i američkim Telecommunications Act-om iz 1996.
 Takav pristup regulisanju ove materije može se prepoznati i u važećem jugoslovenskom pravu, s tim što je neophodno napomenuti da su propisi iz ove oblasti izrazito nekonzistentni i međusobno protivrečni pa je teško govoriti o bilo kakvom "sistematskom" i uopšte metodskom pristupu regulisanju ove oblasti u važećem pravnom sistemu SRJ. Upravo tu leži i razlog za unošenje režima dodele frekvencija i TV kanala radio i TV stanicama koje emituju svoj program zemaljski u okvire medijskog zakona. Najčešće pitanje svih saradnika angažovanih u izradi Modela zakona, bili oni novinari ili pravnici, bilo je zašto su se u okviru medijskog zakona našle i odredbe o dodeljivanju frekvencija i TV kanala i izdavanju dozvola za radiodifuzne radio stanice. Od odgovora na to pitanje započećemo analizu ovog dela medijskog prava, koji je od vitalnog značaja za rad elektronskih medija.

Pre svega, važno je napomenuti da u uporednopravnoj teoriji nije sporno da režim dodele frekvencija spada u oblast medijskog prava
. Isto tako, pitanja dodele frekvencija raspravljana su pred Evropskim sudom za ljudska prava u Strazburu, u okviru razmatranja člana 10. Evropske konvencije o ljudskim pravima koji se odnosi na slobodu izražavanja
, što svedoči da ova pravila nisu uvek i nužno samo "tehničke" prirode. Mišljenja smo i da se dodeljivanje frekvencija elektronskim medijima, po svom društvenom značaju zbog njihove funkcije u ostvarivanju slobode izražavanja, znatno razlikuje od dodeljivanja frekvencija koje se koriste za druge namene, primera radi za kontrolore letenja, vojsku, policiju, brodski i železnički saobraćaj itd., što opravdava njihovo izdvajanje iz tradicionalnog telekomunikacionog prava i posebno regulisanje u okviru medijskog zakona. Naposletku, autori su odlučili da režim dodele frekvencija i TV kanala elektronskim medijima uđe u okvir medijskog zakona i zbog, najblaže rečeno, haotičnog stanja postojećeg zakonodavstva, prema kome je praktično nemoguće osnovati radio ili TV program i emitovati ga. U krajnjoj liniji, ponuđene odredbe mogu se naći i u nekakvom budućem telekomunikacionom zakonu, jer ono što smo smatrali bitnim jeste da se ponude pravila koja će na transparentan i jasan način regulisati nešto što u sadašnjem pravnom sistemu i praksi predstavlja potpunu misteriju i, ako je tako nešto moguće reći, tabu. Gde će se pravila koja nudimo naći smatramo da je od manjeg značaja, ali ističemo da ne postoje principijelni razlozi da se ona ne nalaze u medijskom zakonu.

Analizirajmo prvo odredbe postojećih zakona i podzakonskih propisa kojima je regulisana materija dodeljivanja radio frekvencija i TV kanala elektronskim medijima za tzv. "zemaljsko emitovanje". Jugoslovensko zakonodavstvo je u ovoj oblasti veoma šaroliko - pet zakona i niz podzakonskih akata nalaze svoju primenu prilikom vođenja postupka za dodeljivanje frekvencija
 na korišćenje. U pitanju su sledeći zakoni:

A. SAVEZNI ZAKONI:

1. Zakon o sistemima veza SFRJ (Sl. list br. 41/88).

2. Zakon o osnovama sistema javnog informisanja SFRJ (Sl. list SFRJ br. 84/90).

B. ZAKONI REPUBLIKE SRBIJE

1. Zakon o sistemima veza (Sl. glasnik RS 38/91).

2. Zakon o javnom informisanju (Sl. glasnik RS 19/91)
.

3. Zakon o radio televiziji (Sl glasnik RS br. 48/91).

Neki od navedenih propisa doneti su još pre deset godina, a oblast telekomunikacionog prava je u toj meri dinamična da se propisi u ovoj oblasti i u razvijenim zemljama menjaju gotovo svake dve-tri godine. Pored toga, posle odluke evropskih zemalja i SAD da se tržište telekomunikacija demonopolizuje i otvori, poslednjih godina doneti su novi telekomunikacioni zakoni
 u mnogim razvijenim zemljama. Ovakav trend je, najblaže rečeno, zaobišao našeg zakonodavca pa je regulativa, pre svega ona u Saveznom zakonu o sistemima veza iz 1988, po sadašnjim merilima zastarela. Još jedna odlika pravila o dodeljivanju frekvencija na korišćenje je izrazita neusklađenost pravnih propisa, što dovodi do nepostojanja koherentnog sistema pravnih normi koje regulišu ovo pitanje, što u praksi dovodi do nedoumica čak i u pogledu toga da li su za dodeljivanje frekvencija nadležni savezni ili republički organi.

Pođimo redom - Savezni zakon o sistemima veza o dodeli frekvencija govori u članovima 64. do 67., i to na jedan opšti način, ne precizirajući niti ko je za dodeljivanje nadležan, niti pod kojim se uslovima frekvencije dodeljuju. Član 66.
 toga zakona kaže:

"Korisnicima radio-frekvencija može se dodeliti jedna ili više isključivih, zajedničkih ili opštih radio-frekvencija, zavisno od plana raspodele radio-frekvencija",

što je svakako malo s obzirom na to da se ova odredba ne odnosi samo na frekvencije namenjene za emitovanje radio i televizijskog programa elektronskih medija, već i za frekvencije koje koristi policija i vojska, potom kontrola letenja itd.

Republički zakon o sistemima veza, pak, o dodeljivanju frekvencija govori na nešto određeniji način, barem precizirajući ko je nadležan da donosi podzakonske propise o dodeli frekvencija. Član 26. toga zakona kaže:

"Radio frekvencije, kojima raspolaže Republika Srbija, daju se na korišćenje pod uslovima utvrđenim posebnom uredbom, koju donosi Vlada Republike Srbije.

Ukoliko se ne započne sa korišćenjem dobijene frekvencije u roku od 3 meseca po pribavljanju potrebne dokumentacije za rad prestaje pravo njenog korišćenja."

Pritom valja napomenuti da se i ova odredba po svemu sudeći ne odnosi samo na frekvencije namenjene elektronskim medijima, već i na one namenjene drugima.

Nešto preciznije o dodeljivanju frekvencija govori srpski Zakon o radio televiziji, čiji je prvi deo naslovljen sa "Odredbe o radiodifuziji". Članovima 4. do 11. propisano je da se za korišćenje frekvencija kojima raspolaže Republika Srbija zahtev podnosi Vladi Republike Srbije
, potom šta zahtev mora da sadrži
, pravila za slučaj konkurencije zahteva, pri čemu prednost određenog podnosioca zavisi od programske orijentacije planiranog glasila
. Od posebne važnosti je odredba člana 5. st. 2, po kome se za korišćenje frekvencija uvodi naknada, čiju visinu treba da odredi Vlada Srbije svojom uredbom, kao i odredba člana 6. prema kojoj se sve frekvencije izuzev onih namenjenih RTS-u dodeljuju samo i isključivo putem javnog konkursa. Za samu dodelu frekvencija najbitnija je odredba člana 7. koji glasi:

"Vlada Republike Srbije, na osnovu plana i mogućnosti radiodifuznog sistema, sagledava koje su frekvencije slobodne i jednom godišnje raspisuje javni konkurs za korišćenje frekvencija, u kome navodi radiofrekvenciju, lokaciju i uslove za korišćenje radiofrekvencije.

Donošenje odluke i davanje radiofrekvencije na korišćenje izvršiće se u roku od tri meseca od dana raspisivanja konkursa."

Zakonom je još predviđeno da se ista frekvencija može dodeliti većem broju korisnika uz utvrđivanje satnice korišćenja
, potom da se frekvencije dodeljuju na period od najviše 10 godina i da se mogu ukinuti kada to nalažu zahtevi međunarodne koordinacije frekventnih planova ili kada njeno korišćenje ometa programe od značaja za Srbiju
, kao i kada i pod kojim uslovima se frekvencija može oduzeti
. Naposletku, član 11. predviđa komisiju koja razmatra zahteve za dodelu frekvencija, koju imenuje Vlada Srbije, i čija je nadležnost da vladi predlaže donošenje odluka o dodeli ili oduzimanju frekvencije (dakle, nadležnost je samo savetodavna). Ono što je bitno napomenuti je da se odredbe Zakona o radio televiziji Srbije odnose samo na frekvencije koje se dodeljuju elektronskim medijima.

Odredbe saveznog i republičkog zakona kojima se reguliše javno informisanje imaju posredan značaj pri dodeli frekvencija radio i TV stanicama, jer npr. Vlada Srbije, po članu 4. st. 3. Zakona o radio televiziji, ocenjuje podneti zahtev i daje frekvenciju "na osnovu Zakona o javnom informisanju...".

Izolovano posmatrano, čini se da je ocena da je u pitanju nekoherentan skup pravila rasutih u nekoliko zakonskih i podzakonskih akata prestroga, te da objašnjena pravila, naročito ona iz srpskog Zakona o radio televiziji, predstavljaju kakav-takav, možda ne savršen ali ipak sistem pravnih normi. Najveće zamerke odnose se na prestrogo postavljenu sadržinu zahteva za dodelu frekvencija i preširoko postavljene osnove za oduzimanje frekvencije, ali sem toga čini se da većih nelogičnosti i nekoherentnosti nema. Nevolja je u tome što se materija izdavanja dozvola za predajnike i linkove (tzv. radiodifuzne radio stanice) elektronskih medija naslanja na propise o dodeli frekvencija, jer je bez međusobne usklađenosti pravila o dodeli frekvencija i o izdavanju dozvola za predajnike nemoguće govoriti o konzistentnom sistemu koji reguliše "telekomunikacioni" deo medijskog prava, odnosno onaj deo telekomunikacionog prava koji se odnosi na elektronske medije. A kakvi problemi nastaju kada se povežu ove dve vrste pravila koja su na snazi u SRJ i Srbiji biće objašnjeno nešto docnije.

Pored pomenutog problema, nije zgoreg i ukratko se osvrnuti na praksu primene objašnjenih pravila u poslednjih nekoliko godina, od kada su pomenuti zakoni doneti i od kada su počele da se pojavljuju lokalne i regionalne privatne radio i TV stanice. I takav osvrt ide u prilog tezi da u oblasti dodele frekvencija u SRJ, a posebno Srbiji, vlada anarhija i arbitrernost. Najpre treba istaći da Vlada Srbije, uprkos citiranoj odredbi člana 7. Zakona o radio televiziji, od 6. februara 1994. godine do danas nije raspisala nijedan konkurs za dodelu radio-frekvencija i TV kanala, iako je po slovu zakona bila dužna da takav konkurs raspisuje barem jednom godišnje. Iz tog razloga nijedna radio ili televizijska stanica nije mogla biti zakonito osnovana i puštena u rad od tog datuma (a isto važi i za stanice koje na tom poslednjem konkursu nisu dobile frekvenciju
). Dodeljivanje frekvencija medijima, pored toga, stalno obavija veo misterije i tajnovitosti. Tako, javnosti nikada nije predočen radiofrekventni plan (plan raspodele i plan namene), iz koga bi se videlo koje frekvencije su uopšte predviđene za rad elektronskih medija i kojima od njih raspolaže Srbija, kojima Crna Gora a kojima savezna država. Razlozi za odlučivanje nikada nisu davani javnosti - rešenja o dodeli frekvencija nikada nisu imala obrazloženje, već su objavljivana u vidu liste "srećnih dobitnika". U praksi se, zahvaljujući nezakonitoj neaktivnosti Vlade Srbije tokom protekle četiri godine, dodela frekvencija "preselila" u RTS
, jer po članu 6. Zakona o radio televiziji RTS je jedini koji svoje frekvencije može dobiti i bez konkursa (što je ova kuća obilato koristila) a po članu 15. istog zakona omogućeno mu je da ugovorom raspolaže sopstvenim frekvencijama i predajnicima. Tako je zaključenje ugovora sa RTS-om, po kome bi se on uz naknadu obavezao da program nekog elektronskog medija emituje na svojim frekvencijama i preko svojih predajnika bio jedini put za zakonit rad medija koji nisu uspeli da na vreme pribave pravo na korišćenje frekvencije od Vlade Srbije. Problem sa ovakvim sistemom "raspodele" frekvencija je što svi zakonski kriterijumi, po kojima bi frekvencije trebalo dodeljivati, ne vežu RTS zbog načela slobode ugovaranja, a pored toga naknada koja bi se inače slivala u budžet ostajala je ovom javnom preduzeću. Što se samih naknada tiče, zanimljivo je da Zakon o radio televiziji predviđa njihovo uvođenje. One su i uvedene Uredbom
 koju je po zakonu donela Vlada Srbije, ali nisu naplaćivane. Dakle, iako je postojao osnov za naplaćivanje naknada za korišćenje frekvencija u Srbiji to nikada nije učinjeno. Ovo je posebno zanimljivo s aspekta analize najnovije raspodele frekvencija koja je u trenutku pisanja ovih redova i dalje u toku. Reč je o Javnom oglasu za dodeljivanje na privremeno korišćenje radio frekvencija i TV kanala koji je raspisalo Savezno ministarstvo telekomunikacija (dalje: SMT) sredinom februara 1998. godine. Sam oglas, a i postupanje nadležnih organa po njegovim odredbama, svedoče da u telekomunikacionom delu medijskog prava u Jugoslaviji vlada anarhija, zbunjenost i haos
. Pre svega, bilo je veliko iznenađenje što je takav akt raspisao SMT, jer prema propisima su za dodelu frekvencija nadležni republički organi
. Propisi na koje se poziva SMT, kao i celo tumačenje propisa na kojima ono zasniva svoju nadležnost vrlo je široko, i pitanje je da li bi izdržalo ispitivanje ustavnosti i zakonitosti pred nepristrasnim Ustavnim sudom.

Osvrnimo se sada i na sam tekst pomenutog Javnog oglasa. Prema njemu, uslovi za učešće na oglasu su sledeći:

1. Da je učesnik pravno lice registrovano kod nadležnog suda za obavljanje radio-difuzne delatnosti i čije je sedište na teritoriji SRJ;

2. Da dozvola važi 12 meseci za radio stanice a 24 meseca za TV stanice, uz mogućnost produženja;

3. Da će se dozvola izdavati uz naknadu;

4. Da se bliži podaci o naknadama mogu dobiti u SMT;

5. Da će visina naknade zavisiti od snage predajnika, veličine zone pokrivanja i područja pokrivanja (urbano-ruralno);

6. Da se naknada za drugu radio-frekvenciju ili TV kanal istom podnosiocu uvećava za 50%;

7. Da prijave moraju da sadrže:

· rešenje nadležnog suda o upisu pravnog lica u sudski registar za obavljanje radio-difuzne delatnosti podnosioca prijave;

· režim emitovanja i plan programa;

· tehničku dokumentaciju (elaborat) u skladu s relevantnim pravilnicima i propisima kojima se reguliše izgradnja objekata;

· građevinsku dozvolu;

· energetsku saglasnost.

8. Da se netačne i nepotpune prijave neće uzimati u obzir.

Pritom je predviđen rok od 30 dana za podnošenje prijava, a SMT je rezervisao 60 dana kao rok za odlučivanje po prijavama. Ako analiziramo ovako postavljene uslove Javnog oglasa, opšta ocena bi bila da je po njima, pre svega, pomešan postupak davanja frekvencija na korišćenje sa postupkom izdavanja dozvola za radiodifuzne radio stanice (predajnike i linkove). Naime, za dodelu frekvencije traže se i takvi dokazi kao što su građevinska dozvola za objekat u kome treba da bude smešten predajnik, što retko koje lice koje želi da pokrene elektronski medij poseduje unapred, odnosno u trenutku kada se prijavljuje za dodelu frekvencije. Takav dokaz donekle bi razumno bilo tražiti u postupku izdavanja dozvole za radiodifuznu radio stanicu, jer tada podnosilac već ima dodeljenu frekvenciju. Međutim, mišljenja smo da takav dokaz uopšte ne treba tražiti niti u postupku dodeljivanja frekvencije niti u postupku izdavanja dozvole za radiodifuznu radio stanicu, jer je nadležni građevinski organ dužan da vrši nadzor nad “legalnošću” svih izgrađenih objekata, pa imalac elektronskog medija ne bi ni smeo da gradi objekat za smeštaj predajnika bez dozvole. Pored toga, Javni oglas i postupanje po njemu bio je obavijen “velom misterije”, jer se npr. podaci o naknadama nisu mogli dobiti ni do isteka predviđenog roka za prijavu od 30 dana, a ni do danas nije jasno da li je trebalo podnositi građevinsku dozvolu i energetsku saglasnost za objekat u kome se nalazi studio ili za objekat u kome je smešten predajnik. Ako analiziramo oglas tačku po tačku, dolazimo do sledećih zaključaka:

1. Što se tiče uslova da je podnosilac zahteva preduzeće registrovano za delatnost radiodifuzije, on na nezakonit način ograničava pravo svakog lica da osnuje javno glasilo, utvrđen u Saveznom zakonu o osnovama sistema javnog informisanja
 i republičkim zakonima o javnom informisanju
 i radio televiziji
. Pritom autori Modela zakona smatraju da je rešenje po kome elektronske medije mogu da osnivaju samo preduzeća opravdano
, ali za tako nešto trebalo je promeniti relevantne zakone a ne kršiti ih podzakonskim aktima (u ovom slučaju Javnim oglasom). Posebno važno je da je ovakav propis u praksi stvara “začarani krug”, jer privredni sudovi na području Srbije, koji vrše registaciju preduzeća, u skladu sa članom 3. Zakona o radio televiziji Srbije zahtevaju da preduzeće poseduje dodeljenu frekvenciju kao prethodan uslov da bi se preduzeće registrovalo za delatnost telekomunikacija
, a frekvencija se, po slovu oglasa, ne može dobiti bez prethodne registracije preduzeća za delatnost radiodifuzije. Ovaj problem je u praksi rešen na neadekvatan način – nadležno ministarstvo je izdalo nalog registarskim sudovima
 da dozvoljavaju uslovan upis ove delatnosti preduzećima koja izjave da će učestvovati na oglasu. Sve ovo posledica je nesistematskog rada organa nadležnih za upravljanje radiofrekventnim spektrom i pomenute neusaglašenosti propisa kojima je regulisana dodela frekvencija.

2. Drugi uslov – da su dozvole privremene uz mogućnost produženja, takođe nije utemeljen u zakonskim propisima jer se po njima frekvencije dodeljuju na period od 10 godina
, međutim po pravilu “ko može više, može i manje” dolazi se do tumačenja da ovakva odredba nije nezakonita
. Ipak, smatramo da je ona necelishodna, jer licima kojima se dodeljuje frekvencija treba pružiti određenu sigurnost u dužem vremenskom periodu, pre svega jer je u slučaju osnivanja elektronskog medija u pitanju značajna investicija, a potom i da bi se izbegao tzv. “chilling effect”, odnosno zavisnost medija od produženja frekvencija koja bi dovela do smanjene kritičnosti, odnosno poslušnosti tih medija prema vladi. Ukoliko su elektronski mediji pod stalnom pretnjom da im se dozvola po isteku 12, odnosno 24 meseca neće produžiti, osnovano je pretpostaviti da će se oni u svom radu uzdržavati od kritičkog odnosa prema društvenim pojavama i vladi, što je jedna od najznačajnijih društvenih funkcija medija u demokratskom društvu.

3. Što se tiče naknada, Javni oglas je ovde prekoračio princip zakonitosti, jer savezno zakonodavstvo, za razliku od republičkog, ne predviđa mogućnost uvođenja naknada za korišćenje frekvencija, pa je u skladu s tim ovaj deo oglasa nezakonit
. Mi smo bili mišljenja da naknade treba uvesti, čak i da su kriterijumi za određivanje njihove visine relativno korektno postavljeni u tekstu oglasa, ali svakako je trebalo prvo izmeniti Savezni zakon o sistemima veza i predvideti mogućnost uvođenja naknada a tek ih potom uvoditi. U praksi je došlo do krajnje nekorektnog postupka nadležnih organa u vezi sa naknadama, jer SMT, uprkos tekstu oglasa, sve do isteka roka za prijavljivanje nije obelodanio, ni u naznakama, kolike će naknade biti, a njihova visina je svakako jedan od odlučujućih kriterijuma za učešće nekog pravnog subjekta na oglasu. Što je još gore, Odluka o naknadama za privremeno korišćenje radio-frekvencija i televizijskih kanala (Sl. list SRJ br. 23/98) doneta je 7. aprila (pre isteka roka za prijavljivanje na oglas) a objavljena tek 8. maja 1998. (po isteku roka za prijavljivanje), i pritom je propisala najveće naknade za korišćenje frekvencija na svetu. Ubrzo uvidevši da su naknade zaista previsoke, Savezna vlada ih je umanjila za ¾ (Sl. list SRJ 26/98), ali i preostalih 25% svrstavaju SRJ među “najskuplje” države kada su u pitanju naknade za korišćenje frekvencija. Očigledno je da je Savezna vlada, propisujući visinu naknada, vodila računa samo o tome koliko je novca potrebno državnoj kasi, a ne o tome kolike naknade su ekonomski podnošljive za stanice, s obzirom na to da je medijski pluralizam t.j. postojanje velikog broja stanica proklamovani cilj sistema javnog informisanja.

4. Što se tiče priloga uz prijavu, stvari stoje tako da je rešenje nadležnog suda, zbog pomenutog “začaranog kruga”, za neke stanice bilo nemoguće pribaviti. Što se tiče režima emitovanja (celodnevno ili kraće) i plana programa (programske šeme) mišljenja smo da ih je bilo suvišno tražiti, jer se u krajnjoj liniji one mogu izmeniti neformalnom odlukom redakcije i osnivača glasila, a sem toga mislimo da programska orijentacija ne treba da bude kriterijum za dodeljivanje frekvencija jer se time omogućava programska kontrola države u najdrastičnijem obliku (npr. da promena plana programa dovodi do gubitka frekvencije). Što se tiče tehničkog elaborata, on je u uslovima nepostojanja transparentnih radiofrekventnih planova neophodan. Najveće zamerke odnose se na zahteve za dostavljanje građevinske dozvole i energetske saglasnosti, jer se o njima čak ni po objavljivanju rezultata oglasa u “prvom krugu”
 ništa pouzdano ne zna. U svakom slučaju, tražiti ovakve dokaze u postupku dodele frekvencija predstavlja preuranjeno i suvišno ograničenje, i iz ovog uslova se vidi da je SMT u oglasu pomešalo dodelu frekvencija sa izdavanjem dozvola za radiodifuzne radio stanice. To je još jedan dokaz nepostojanja koherentnog sistema propisa o dodeli frekvencija i zakonite prakse nadležnih organa u ovoj oblasti.

5. Što se tiče nepotpunih i netačnih prijava, u praksi su i one razmatrane što smatramo pozitivnom praksom, jer je, imajući u vidu sve nedostatke oglasa, preterano stroga odredba o “ne uzimanju u razmatranje” trebalo da bude tumačena u korist prijavilaca.

6. Što se roka za prijavu tiče on je, s obzirom na to da se od prijavilaca zahtevala građevinska dozvola, bio prekratak jer je za pribavljanje ove dozvole potrebno svakako više od 30 dana. SMT je, uočivši ovaj svoj propust, a pod pritiskom domaće i međunarodne javnosti, stao na stanovište da je oglas “proces koji teče”
, čime je ovaj rok praktično produžen.

Pored analiziranih nedostataka samog teksta Javnog oglasa, poseban problem predstavljala je realizacija njegovih pravila od strane SMT. Pomenutom odlukom SMT o rezultatima “prvog kruga” oglasa predviđeno je da će stanice o korišćenju frekvencija zaključivati ugovore sa SMT-om, što je potpuno nezakonito (o dodeljivanju frekvencija treba da se donese rešenje, a ne da se o tome potpisuje ugovor, jer je u pitanju upravna stvar) pošto takav mehanizam nije predviđen nijednim saveznim propisom. Sem toga, na potpisivanje ugovora pozivaju se i stanice koje imaju važeća rešenja o dodeli frekvencija na deset godina
 i to pod pretnjom da će im u suprotnom frekvencija biti oduzeta, što je potpuno nezakonito. Uopšte, SMT u sprovođenju oglasa nije davao nikakve podatke niti objašnjenja ili eventualno savete prijaviocima, tako da nije odavao utisak javne službe već utisak apsolutnog gospodara nad frekvencijama od čije dobre volje zavisi sudbina stanica. Ovakvo ponašanje, po mišljenju autora Modela zakona, treba onemogućiti pre svega novim propisima, a potom i “edukacijom kadrova”.

Iz izvršene analize može se izvući zaključak da su odredbe o dodeli frekvencija, a posebno praksa nadležnih organa u sprovođenju tih odredbi, krajnje neadekvatne jer ne omogućavaju najveći mogući stepen afirmacije slobode izražavanja, što je po autorima Modela zakona osnovni zadatak tih propisa. Naprotiv, analizirane odredbe i praksa doveli su do arbitrernosti u odlučivanju, do donošenja nezakonitih podzakonskih akata, nekorektnog odnosa prema stanicama, kao i do haosa u etru, jer samo u Srbiji, prema nekim podacima, bez dodeljene frekvencije radi oko 900 elektronskih medija, od kojih neki svakako ne ispunjavaju ni osnovne tehničke uslove za emitovanje. Rad tih “piratskih” medija nadležni organi su tolerisali suviše dugo, i svaki pokušaj da se sada “uvede red” u frekventni spektar zahteva, po našem mišljenju, korenitu reviziju propisa i veoma pažljivo stilizovane prelazne i završne odredbe tih novih propisa kako bi se stečena prava “piratskih” stanica ispoštovala u najvećoj mogućoj meri. Kako Model zakon ima ambiciju da ponudi rešenja kojima bi se u etar “uveo red”, i to uz maksimalno poštovanje slobode izražavanja i poštovanje stečenih prava stanica, sada ćemo analizu usredsrediti na njegova rešenja o načinu dodele frekvencija.

Pre svega, u svetlu analize postojećih propisa i prakse, predstavićemo načela kojima su se autori Modela zakona rukovodili prilikom formulacije članova 24. do 46. koji se odnose na dodeljivanje radio-frekvencija i TV kanala. Cilj ponuđenih rešenja bio je omogućavanje što većem broju subjekata da se bave delatnošću emitovanja radio i TV programa, a radi najpotpunijeg mogućeg ostvarenja slobode izražavanja putem elektronskih medija koji može biti ograničen samo tehničkim (ne)mogućnostima. Pritom se vodilo računa da se u samim propisima ostavi najmanje moguće mesta za bilo kakvu arbitrernost, mada je nju praktično nemoguće potpuno eliminisati, a nisu zanemareni ni interesi države jer je za korišćenje frekvencija predviđeno plaćanje naknade. Pritom je na državu prebačena obaveza izrade detaljnih radio-frekventnih planova za frekvencije koje koriste radio i TV stanice za "zemaljsko emitovanje".

Modelom zakona određeno je da se radio frekvencije i TV kanali namenjeni za emitovanje radio i TV programa dodeljuju prema odredbama toga zakona. Ovakva odredba pre svega znači dve stvari – prvo, da odredbe Modela zakona podrazumevaju postojanje opšteg telekomunikacionog zakona, kojim bi se regulisala materija telekomunikacionog prava, te da Model zakona uzima na sebe regulisanje samo manjeg dela materije telekomunikacionog prava koji se odnosi na dodelu frekvencija radio i TV stanicama i drugo, da postoji osnovni plan raspodele radio-frekvencija kojim je određeno koje radio-frekvencije iz celog radiofrekventnog spektra su namenjene za emitovanje radio i televizijskih javnih glasila. Ovakav potez bio je neophodan, jer bi dalje "ulaženje" medijskog prava u telekomunikacionu oblast bilo, po mišljenju autora, preterano i neopravdano. S druge strane, područja na kojima se emituju radio i TV programi su opštepoznata – UHF i VHF kanali koriste se za TV emitovanje a FM i AM frekvencije za radio, tako da je mogućnost zloupotrebe putem neadekvetnog telekomunikacionog zakonodavstva svedena na minimum. Isto tako, odredba kojom se organu nadležnom za poslove telekomunikacija nameće obaveza da u svom radu primenjuje sva nova tehnička dostignuća kako bi u najvećoj mogućoj meri proširio mogućnosti korišćenja frekvencija, iako tipična u uporednom pravu, nije našla mesto u Modelu zakona, jer je po našem mišljenju njeno mesto u opštem telekomunikacionom zakonu. U skladu sa ovakvim opredeljenjem određeno je da tehnički terimini koji se koriste u Modelu zakona imaju značenje koje im je dato opštim telekomunikacionim zakonom.

Sledeće što je predviđeno je donošenje posebnog radiofrekventnog plana
 za frekvencije namenjene radio i TV stanicama, koji izrađuje ministarstvo telekomunikacija kao nadležni organ i to u roku od 6 meseci od stupanja na snagu Modela zakona, i koji svojom odlukom donosi skupština, te se zbog toga objavljuje. Ovakvo rešenje (usvajanje od strane skupštine, objavljivanje) predviđeno je zbog značaja koji radio i posebno TV stanice imaju u demokratskom društvu, a i zbog dosadašnje prakse držanja radiofrekventnih planova u tajnosti (što se može opravdati za frekvencije policije ili vojske, ali ne i za one namenjene elektronskim medijima). Pritom Model zakona naređuje da se frekvencije planom odrede tako da se za svako posebno područje predvidi tačna frekvencija i snaga predajnika
. Isto tako, pri izradi radiofrekventnog plana predviđenog Modelom zakona mora se voditi računa i o pograničnom sistemu korišćenja frekvencija, što je uostalom međunarodna obaveza koja ne može da bude derogirana nacionalnim zakonodavstvom.

Sam radiofrekventni plan uvodi podelu frekvencija na nekomercijalne i komercijalne. Podela je izvršena po osnovnom kriterijumu postojanja obaveze plaćanja naknade za korišćenje frekvencija, pošto se za nekomercijalne frekvencije naknada ne plaća. Razlog za uvođenje ove podele su posebne obaveze tzv. budžetskih javnih glasila, odnosno onih koja se pretežno finansiraju iz javnih prihoda ili im je osnivač državni organ. Ova glasila, naime, imaju posebne obaveze da u svom radu afirmišu razmenu ideja i mišljenja, da se staraju o poštovanju manjinskih prava, da nastoje da u njihovim programima budu zastupljena sva relevantna shvatanja o društvenim problemima itd. Njih finansira država, bilo republika odnosno pokrajina, bilo opština, te je uplaćivanje naknade za korišćenje frekvencija od strane ovih glasila besmisleno, jer predstavlja prelivanje "iz budžeta u budžet". Posebnim obavezama ovih glasila korespondira pogodnost u vidu oslobođenja od plaćanja naknade za korišćenje frekvencija, jer one treba da obavljaju svoju delatnost u korist svih, pošto ih u krajnjoj liniji svi finansiraju (kroz budžetska davanja). Nekomercijalne radiofrekvencije se samim radiofrekventnim planom dodeljuju republičkom odnosno pokrajinskim radiodifuznim preduzećima odnosno rezervišu za lokalna radiodifuzna javna glasila, i to na neodređeno vreme. One se po vrsti dele na republičke, pokrajinske i lokalne. Pritom se dodeljuje onaj broj republičkih nekomercijalnih frekvencija koji je neophodan i dovoljan
 za dva radio i dva TV programa sa pokrivanjem cele teritorije republike, čime se broj RTS-ovih kanala svodi na dva, što je po našem mišljenju dovoljan broj s obzirom na veličinu naše republike (Treći kanal RTS-a već sada predstavlja prvenstveno komercijalni, a ne "javni" program). Pokrajinske nekomercijalne frekvencije dodeljuju se za po jedan radio i TV program sa pokrivanjem cele pokrajine. Osnivanje, unutrašnja organizacija i obaveze republičkog i pokrajinskih javnih radiodifuznih preduzeća određuju se posebnim zakonom, odnosno odlukom pokrajinske skupštine. Posebno je važna odredba kojom je zabranjeno republičkim i pokrajinskim radiodifuznim preduzećima da dalje raspolažu dodeljenim frekvencijama, koja za cilj ima da spreči postojeću (po našem mišljenju negativnu) praksu dodele frekvencija putem zaključivanja ugovora o poslovnoj saradnji sa RTS-om. Lokalne nekomercijalne frekvencije rezervišu se radiofrekventnim planom svakoj opštini u republici, i to jedna za radio i jedna za TV program. O tome se, radi praktičnih potreba, izdaje posebno rešenje ministra nadležnog za poslove veza, a na osnovu radiofrekventnog plana. Pritom je iz razloga ekonomičnosti dozvoljeno da te frekvencije zajednički koriste dve ili više opština, pod uslovom da su teritorijalno povezane, a gradskim opštinama se ne dodeljuju posebne frekvencije, već se po jedna radio i TV frekvencija dodeljuje neposredno gradu, izuzev za opštine sa "šireg područja grada" (tzv. prigradske opštine) kojima se dodeljuju posebne frekvencije. Za razliku od republičkih i pokrajinskih nekomercijalnih frekvencija, lokalnim frekvencijama opštine mogu da raspolažu, ali uz ograničenja. Ovakvo rešenje ima svoje opravdanje u činjenici da opština može da nema interes da svih 24 sata dnevno proizvodi i emituje program u vezi sa dešavanjima u opštini, te da za tako nešto često ne postoji opravdan interes, što nije slučaj sa republičkim i pokrajinskim "budžetskim" glasilima. Stoga opština može ugovorom ustupiti dodeljenu nekomercijalnu frekvenciju, ali pod sledećim uslovima:

1. Da se ugovor zaključi na određeno vreme ne duže od 8 godina
 (moguće je i kraće).

2. Da se ugovor zaključi na osnovu prethodno donete odluke skupštine opštine.

3. Da se ustupanje vrši uz novčanu naknadu
.

4. Da se ugovorom predvidi da je pribavilac frekvencije dužan da najmanje 30 minuta
 (moguće i duže) dnevnog programa posveti aktuelnostima u toj opštini, i to tako što će opština odrediti termin emitovanja tog dela programa i samostalno ga uređivati.

Predviđena ograničenja usmerena su na izbegavanje mogućih zloupotreba od strane opštinskih organa, kojima bi se neko preduzeće moglo staviti u povoljniji položaj od drugih, koja koriste komercijalne frekvencije. Dakle, opštine mogu da koriste dodeljene frekvencije samostalno, tako što će osnovati sopstveno javno radiodifuzno preduzeće
, a mogu ustupiti svoju frekvenciju drugom radiodifuznom preduzeću, uz navedena ograničenja
. Pritom lokalna radiodifuzna preduzeća imaju iste posebne obaveze kao i republičko odnosno pokrajinsko radiodifuzno preduzeće (jer se i ova glasila finansiraju iz budžeta), a te obaveze postoje i za deo programa koji uređuje opština u slučaju ustupanja lokalne nekomercijalne frekvencije. Nekomercijalne frekvencije uvedene su u Model zakon da bi se jasno razgraničila javna radiodifuzna glasila od privatnih, i to zbog posebnih programskih obaveza. One takođe treba da igraju ulogu mehanizma za sprečavanje informativnog monopola od strane bilo kog privatnopravnog lica, ali takođe se mora sprečiti informativni monopol državnih radiodifuznih medija. Jer, ako svaka opština ili zajednica opština i svaki grad ima svoj lokalni medij, ako postoje posebni pokrajinski i republički mediji koji se finansiraju iz budžeta, teško da će neki pretpostavljeni "medijski mogul" u budućnosti moći da zauzme pretežan deo elektronskih medija - državni mediji, koji posluju pod povoljnijim uslovima jer ne plaćaju naknade i finansiraju se iz budžeta, uvek mu mogu predstavljati protivtežu
.

Komercijalne frekvencije su, po Modelu zakona, one koje su namenjene "za slobodnu upotrebu" i njih uz naknadu dodeljuje vlada republike na najviše 8 godina
. Način dodeljivanja ovih frekvencija je od suštinskog značaja za slobodu izražavanja u elektronskim medijima. Postoji mišljenje da slobodu izražavanja zapravo imaju samo vlasnici medija. U skladu s tim, figurativno govoreći, naš cilj je bio da odredbama o dodeljivanju komercijalnih frekvencija što većem krugu subjekata omogućimo da pod jednakim uslovima, bez ikakve diskriminacije i arbitrernosti, uživaju svoju slobodu izražavanja. Kako smo videli, po sadašnjim propisima i praksi sve frekvencije izuzev onih koje je sebi uzeo RTS država smatra komercijalnim
, a dodeljuje ih na način koji je pun nedostataka pošto omogućava arbitrernost i selekciju medija prema političkoj ili drugoj pripadnosti. Prvi razlog za to, moglo se primetiti, je kršenje obaveze Vlade Srbije da jednom godišnje raspiše konkurs za dodelu frekvencija. Zato se po Modelu zakona komercijalne frekvencije dodeljuju na konkursu koji je stalno otvoren. Ovo rešenje, čije je uvođenje omogućeno predviđanjem izrade i objavljivanja radiofrekventnog plana
, odlučno je uticalo na celokupan ponuđeni mehanizam dodele frekvencija u Modelu zakona. Dakle, osnovni cilj - sprečiti vladu da uopšte ne raspisuje konkurs - po našem je mišljenju mogao da bude ostvaren samo propisivanjem "stalno otvorenog" konkursa
. Ovo rešenje, ujedno, treba da doprinese skidanju "vela misterije" sa dodeljivanja frekvencija, jer svakom zainteresovanom licu omogućava da sazna koje komercijalne frekvencije za određeno područje postoje i koje su od njih slobodne, te da u skladu s tim podnese zahtev za dodeljivanje frekvencije.

Osnovni uslov za dodelu komercijalne frekvencije je da je podnosilac zahteva preduzeće registrovano za delatnost radiodifuzije. Ovakvo rešenje je u skladu s odredbom da elektronske medije mogu da osnivaju samo preduzeća
. Važno je napomenuti da bi usvajanjem Modela zakona, s obzirom na to da je prelaznim i završnim odredbama van snage stavljen, između ostalih, i famozni član 3. Zakona o radio televiziji
, bila omogućena slobodna registracija preduzeća za delatnost radiodifuzije, odnosno otklonilo bi se postojanje "začaranog kruga" koji je posledica neusaglašenosti medijskih i kompanijskopravnih propisa, kao što je ranije objašnjeno. Pritom, javnim radiodifuznim preduzećima, bila ona opštinska, pokrajinska ili republičko zabranjeno je da koriste komercijalne frekvencije. Ovakvo rešenje inspirisano je takođe onemogućavanjem zloupotreba, a pored toga njime se sprečava i mogućnost postojanja neravnopravnog položaja između nejavnog radiodifuznog preduzeća koje sve svoje frekvencije plaća i javnih, koje bi neke frekvencije koristile besplatno, a neke plaćale. Naposletku, ceo institut nekomercijalnih frekvencija uveden je zbog posebnih dužnosti državnih medija, pa bi dozvoljavanje tim medijima da zakupljuju komercijalne frekvencije potpuno narušilo koncepciju predviđenu Modelom zakona
.

Sam postupak dodele komercijalne frekvencije započinje ponošenjem zahteva od strane zainteresovanog lica. Zahtev se podnosi vladi i sadrži tačno određenu frekvenciju koja je predmet zahteva, podatke o podnosiocu zahteva i period za koji se frekvencija zahteva
 (s tim da ako se ovo poslednje ne navede smatra se da se frekvencija zahteva za period od 8 godina, t.j. najduži dozvoljeni period). Jedini obavezni prilog uz zahtev je dokaz o registraciji preduzeća za delatnost radiodifuzije
. Kao što se može primetiti, sadržina zahteva i prilozi uz zahtev svedeni su u Modelu zakona na najmanju moguću meru, pa se traži samo ono što je apsolutno neophodno da bi se po zahtevu moglo postupati. Programska orijentacija, tehnički elaborat, način finansiranja delatnosti i drugi podaci koji se traže postojećim zakonodavstvom izostavljeni su namerno, bilo zbog toga što se smatraju irelevantnim za postupak dodele frekvencija
, bilo zbog toga što ih ne treba zahtevati prilikom dodele frekvencije već docnije, u postupku izdavanja dozvola za emitovanje
. Ovo je učinjeno kako zbog toga da bi se jasno razdvojili postupci dodele frekvencija i izdavanja dozvole za emitovanje, pošto oni u postojećim propisima a naročito praksi uopšte nisu dovoljno razdvojeni, tako i zbog toga da bi se onemogućila arbitrernost u odlučivanju kojoj je put otvoren uvek kada je neki od kriterijuma takav da zahteva vrednosne ocene od strane nekog tela ili organa. Tako, na primer, u slučaju da se zahteva naznačenje programske orijentacije uz zahtev, nikada nije moguće pouzdano utvrditi da li se organ koji odlučuje o dodeli frekvencija opredelio za određenog podnosioca zbog toga što je njegova programska orijentacija u skladu s javnim interesom ili zbog nekih drugih razloga.

U slučaju da je zahtev nepotpun, odnosno da ne sadrži sve elemente, vlada poziva podnosioca da svoj zahtev u roku od 8 dana uredi, a ako ovaj to ne učini smatra se da je zahtev povučen. Ovakvo rešenje uneto je pre svega da bi se promenila praksa nadležnih organa, koji po mišljenju autora treba da budu javna služba a ne “gospodari spektra”, a i da bi se izmenilo prestrogo rešenje po kome se nepotpuni zahtevi ne razmatraju. Procesnopravno, vlada svoj poziv da se zahtev uredi donosi u obliku zaključka
.
Kada vlada primi potpun, odnosno upotpunjen zahtev, podatke o njemu dužna je da objavi u prvom narednom broju Službenog glasnika, pri čemu se naznačuje ko je zahtev podneo i za koju frekvenciju. Tom prilikom vlada poziva sve druge subjekte koji su zainteresovani da im se dodeli ta ista frekvencija da u roku od 30 dana podnesu sopstveni zahtev. Ovakvo rešenje posledica je principa da se frekvencije dodeljuju na stalno otvorenom konkursu, a uneto je sa namerom da se što veći broj frekvencija dodeljuje putem licitacije, jer po mišljenju autora ona na najbolji mogući način omogućava da se odredi tržišna, prava “cena” jedne frekvencije. Ako ovako ne bi bilo, omogućilo bi se da neki podnosilac “pretekne” drugoga za koga zna da želi istu frekvenciju, a da mu naknadu odredi sama vlada u skladu s članom 39. Modela zakona. Naše je mišljenje da je pravednije rešenje ostaviti mogućnost drugim zainteresovanim licima da u određenom roku podnesu zahtev i da se o tome kome će frekvencija biti dodeljena odluči na licitaciji.

Od ove tačke nadalje, postupak dodeljivanja frekvencija deli se na dve grane – prvi je postupak kada je podnosilac zahteva jedini podnosilac (kada se niko ne javi za istu frekvenciju u roku od 30 dana) a drugi kada se još bar jedno zainteresovano lice javi. Što se postupka kada je postoji samo jedan podnosilac zahteva za određenu frekvenciju tiče, njegova osnovna odlika je da nije moguće tržišno odrediti vrednost frekvencije, određenu visinom naknade za njeno korišćenje, pa je stoga potrebno predvideti pravila na osnovu kojih će nadležni organ odrediti visinu naknade. Rok koji je ostavljen vladi za odlučivanje
 je 15 dana, a ako vlada u tom roku ne odluči podnosilac ima pravo da pred vrhovnim sudom pokrene upravni spor, i to tzv. spor pune jurisdikcije u kome sud samostalno odlučuje o zahtevu, u skladu sa Modelom zakona. Ovako kratak rok ostavljen je vladi iz jednostavnog razloga što ona treba da usvaji svaki potpun zahtev ako ne postoje taksativno nabrojani razlozi za njegovo odbijanje, što ne traži mnogo vremena, tako da je jedino potrebno da vlada odluči o visini naknade u skladu sa Modelom zakona, za šta je jednoj efikasnoj vladi 15 dana više nego dovoljno, posebno s obzirom na to da bi taj posao verovatno u praksi obavljala posebna stručna služba pri ministarstvu nadležnom za telekomunikacije. I ovo rešenje ide za tim da se ubrza rad nadležnih organa i da se spreči njihovo birokratsko ponašanje.

Vlada usvaja svaki zahtev izuzev u slučaju kada postoje razlozi za njegovo odbijanje. To se čini rešenjem, kojim se pored usvajanja zahteva određuje i visina naknade u skladu s Modelom zakona. Pritom podnosilac celokupni iznos naknade mora da uplati u roku od 30 dana od prijema rešenja, jer u suprotnom rešenje prestaje da važi. Ovakva odredba je relativno stroga za podnosioce, jer se od njih zahteva da naknadu za, primera radi, osam godina korišćenja frekvencije uplate unapred. Ovakvo rešenje takođe je proizašlo iz osnovnog opredeljenja da se frekvencije dodeljuju putem stalno otvorenog konkursa. Njegov cilj je, pored evidentnog poštovanja interesa države da komercijalne frekvencije efikasno naplati (jer se njime svi problemi sa naplatom naknade, mogućom insolventnošću dužnika itd. unapred otklanjaju), sprečavanje zloupotrebe na strani podnosilaca, koji bi u suprotnom mogli da zahtevaju i više frekvencija nego što zaista žele, kako bi sprečili moguću konkurenciju. Autori su stali na stanovište da bi se sa otvaranjem kreditnog tržišta problem sa relativno velikom početnom investicijom mogao premostiti bez preteranih poteškoća, a radio i TV delatnost su dovoljno profitabilne da omoguće uredno servisiranje kredita bez problema za nesmetano poslovanje stanice. Dakle, ovo posebno rešenje predviđeno Modelom zakona ide u prilog državi, odnosno javnom interesu, tako da se ne može reći da autori o tom interesu nisu vodili računa skicirajući ponuđeni tekst. Rešenje kojim se zahtev usvaja je konačno, ali podnosilac koji je nezadovoljan određenom visinom naknade može tužbom od vrhovnog suda u upravnom sporu zahtevati da osporeni iznos umanji. Pritom rok za uplatu naknade teče tek od trenutka kad o njenoj visini pravosnažno odluči sud, što znači da podnošenje pomenute tužbe deluje suspenzivno. Ovo rešenje bilo je nužno zbog praktičnog značaja visine naknade, što opravdava uvođenje sudske kontrole uprave i dvostepenosti odlučivanja o njenoj visini. Što se odbijanja zahteva tiče, on je moguć samo iz sledećih razloga:

1. ako podnosilac nije preduzeće registrovano za radiodifuznu delatnost;

2. ako je podnosilac u zahtevu naveo neistinite podatke o svom nazivu i adresi
;

3. ako se zahtev odnosi na frekvenciju koja je dodeljena drugom korisniku a nije mu naknadno oduzeta ili prestala
.

Pritom u ovom poslednjem slučaju postoji mogućnost da podnosilac u roku od 15 dana zahteva drugu frekvenciju za isto područje, pri čemu je oslobođen plaćanja administrativne takse za to “nepravo preinačenje” zahteva. Ovo oslobođenje od plaćanja takse za novi zahtev uneto je u interesu podnosilaca, da bi se onemogućila zloupotreba od strane nadležnih organa, koji bi “prećutkivanjem” informacije da je neka frekvencija već dodeljena (tu informaciju bi pre podnošenja zahteva od nadležnog organa zahtevao svaki ozbiljan podnosilac) doveo podnosioca u poziciju da višestruko plaća taksu. Osnovno što valja izdvojiti je da se svi zahtevi koji ne ispunjavaju uslove za odbijanje moraju usvojiti, dakle nema dodatnog odlučivanja po nekim posebnim kriterijumima.

Analiza odredbi o usvajanju a posebno odbijanju zahteva predstavlja dobar uvod za obrazloženje rešenja Modela zakona po kome o dodeli frekvencija odlučuje vlada a ne neko, posebno u tu svrhu formirano i nezavisno, telo. Kao što se moglo uočiti, Model zakona organu nadležnom za usvajanje zahteva (vladi) ostavlja “minimalan prostor za manevrisanje”, odnosno uloga tog organa je da ispita postojanje nekih činjenica, a ne da ih na bilo koji značajniji način ceni, te da, što jeste značajno, odredi visinu naknade. O visini naknade i “sužavanju manevarskog prostora” vladi u toj oblasti biće više reči uskoro, a što se tiče ispitivanja činjenica koje su osnov za odbijanje zahteva mišljenja smo da je ono regulisano na način koji ostavlja najmanje moguće prostora za zloupotrebu. Tokom izrade Modela zakona bilo je mišljenja da treba predvideti nestranački i nezavisan odbor ili komitet koji bi odlučivao o dodeli frekvencija (njemu bi se upućivali zahtevi, itd.). Ovakvo rešenje nije usvojeno zbog toga što smo stali na stanovište da je bolje samim zakonom “fiksirati” kriterijume za dodelu komercijalnih frekvencija, smanjujući na svaki način bilo kakvu “ocenu ispunjenosti uslova” koja bi ulazila u vrednosna ili druga određenja podnosilaca zahteva, nego predviđati takve kriterijume a odlučivanje od vlade preneti na nezavisno telo koje bi o zahtevima odlučivalo. Jedan od razloga za takvo opredeljenje bio je i činjenica da je društvo u kome živimo do te mere ispolitizovano da bi samo predviđanje ili formiranje nestranačkog odbora predstavljalo nepremostiv problem. Naime, postavilo se krajnje praktično pitanje ko bi bili mogući članovi tog odbora, i svi članovi tima koji je izradio Model zakona su, posle kraćeg većanja, odustali od predviđanja takvog odbora uvidevši da je u sadašnjim uslovima gotovo nemoguće predvideti vanstranački sastav. Zaključeno je da je bolje samim zakonom precizno regulisati dodelu frekvencija izostavljajući u najvećoj mogućoj meri svaku diskrecionu ocenu nadležnog organa, nego formirati odbor odvojen od vlasti koji bi na osnovu svog diskrecionog prava odlučivao o tome ko može dobiti frekvenciju a ko ne. To je, dakle, obrazloženje rešenja po kome o dodeli frekvencija odlučuje vlada, koje na prvi pogled ne deluje demokratsko u poređenju sa rešenjem po kome frekvencije dodeljuje nezavisni organ.

Određivanje naknade u slučaju kada je podnosilac zahteva jedini podnosilac najdelikatniji je deo ove materije, zbog velikog značaja koji visina naknade ima za samu delatnost elektronskih medija, posebno imajući u vidu da se celokupni iznos naknade uplaćuje unapred. Problem je u tome što je neophodno ostaviti određeni prostor vladi da naknade određuje prema okolnostima svakog slučaja, a potrebno je i sprečiti zloupotrebe od strane vlade u primeni propisa. Pored toga, u ovoj oblasti je opravdano uvesti i “programske” kriterijume, što opet znači i mogućnost zloupotreba. U stilizaciji odredaba, dakle, vodilo se računa o oba suprotstavljena interesa u ovoj oblasti – omogućiti neophodnu elastičnost vladi u određivanju naknada, ali na svaki moguć način sprečiti zloupotrebe. Analiziraćemo sada odredbe o određivanju visine naknade za korišćenje frekvencije u slučaju da za određenu frekvenciju postoji samo jedan podnosilac, onako kako su predviđene Modelom zakona.

Prva smernica vladi u određivanju visine naknade je da ona treba da “najpribližnije odgovara tržišnoj vrednosti”
 te frekvencije. Pritom je jasno da pravu tržišnu vrednost neke frekvencije nije moguće odrediti kada ne postoje bar dva, a ako je moguće što više, ponudilaca za istu frekvenciju, ali moguće je pribaviti podatke o tržišnoj vrednosti frekvencija koje su slične (po zoni pokrivanja, odnosno broju potencijalnih slušalaca odnosno gledalaca, razvijenosti područja pokrivanja, itd.), a dodeljene su putem licitacije, tako da smernica vladi nije samo deklerativnog karaktera. Naravno, vlada ima ograničenje u odmeravanju visine naknade jer je samim Modelom zakona predviđen najviši i najniži iznos naknade, unutar kojih postoji domen “relativno slobodne” ocene vlade. Model zakona potom upućuje vladu da pri odlučivanju o visini naknade u obzir uzme i razvijenost (ekonomsku) područja pokrivanja i snagu predajnika (kako je određeno radiofrekventnim planom za određenu frekvenciju na određenom području)
. Naravno, što je dozvoljena maksimalna snaga predajnika veća i što je područje razvijenije naknada treba da bude veća. Pritom se najmanji i najveći iznos godišnje naknade izračunavaju tako što se broj stanovnika u predviđenoj zoni pokrivanja pomnoži sa dinarskom protivvrednošću od 0,01/0,10 USD za radio, odnosno 0,05/0,50 USD za TV
. Primera radi, za Beograd, ako se uzme da u njemu živi 2 miliona stanovnika
, najmanji iznos godišnje naknade iznosio bi dinarsku protivvrednost iznosa od 20.000 USD a najveći 200.000 USD. Za TV kanal najmanji iznos godišnje naknade iznosio bi protivvrednost 100.000 USD a najveći 1.000.000 USD. Pritom treba imati u vidu da se stanicama koje emituju određenu vrstu programa, koja je određena samim Modelom zakona kao “društveno poželjna” (Model zakona tu koristi termin “informativni program”, ali je u pitanju tehnički termin, pa nije reč o informativnom programu u konvencionalnom smislu reči već je taj pojam, za potrebe Modela zakona, posebno definisan u članu 40. st. 1.), naknada umanjuje množenjem iznosa naknade sa koeficijentom 0,3
. Tako bi za radiodifuzna javna glasila koja imaju informativni program, shvaćen u skladu s definicijom Modela zakona, najniža godišnja naknada za radio za područje Beograda (odnosno za 2 miliona stanovnika u zoni pokrivanja) iznosila dinarsku protivvrednost od 6.000 USD a najviša 60.000 USD, dok bi za TV ti iznosi bili protivvrednost od 30.000, odnosno 300.000 USD. Raspon najnižeg i najvišeg iznosa naknade je prilično veliki (deset puta) ali određen je tako zbog toga što se stalo na stanovište da je neophodno dozvoliti veći stepen elastičnosti na strani vlade, pošto je u praksi zamisliv ogroman broj specifičnih slučajeva pa bi veće ograničenje vlade po ovom pitanju nužno dovelo do nepravičnih rešenja. U krajnjoj liniji, nezadovoljnom podnosiocu zahteva je na raspolaganju sudski postupak u kome može zahtevati smanjenje naknade ako je smatra preterano visokom. Podaci o broju stanovnika pribavljaju se od odgovarajućeg zavoda za statistiku, ali nezadovoljni podnosilac zahteva može da dokazuje netačnost tih podataka u okviru pomenutog upravnog spora pred vrhovnim sudom
. Naposletku, ograničenje najvišeg iznosa naknade se ne primenjuje u slučaju da se frekvencija dodeljuje putem licitacije
, što je logično rešenje – ako je neki podnosilac spreman da za frekvenciju dobrovoljno plati i više u tome ga Model zakona ne sme sprečavati. Bitno je da se primenom razloga suprotnosti u tumačenju ove odredbe dolazi do zaključka da minimalni iznos naknade važi i u slučaju licitacije, što opet treba da spreči moguće zloupotrebe.

Umanjenje visine naknade po osnovu izjave da će preduzeće kojem se frekvencija dodeljuje putem te frekvencije emitovati najmanje 5% sopstvenog informativnog programa i informativnu redakciju, shvaćenog u posebnom smislu, uneto je u Model zakona jer se stalo na stanovište da treba napraviti razliku između strogo komercijalnih i kulturno informativnih elektronskih medija čak i u oblasti dodele komercijalnih frekvencija. Pre svega, društvena funkcija medija – razmena ideja, afirmacija slobode izražavanja itd. – ne sme da se ostavi samo državnim medijima, a s druge strane ne sme se uništiti poslovni, čisto komercijalni potencijal radiodifuzne delatnosti
. Zato su autori pokušali da pronađu kako-tako opipljive i proverljive kriterijume za definisanje onog programa koji je društveno poželjan, čime se opravdava smanjenje naknade za podnosioce koji planiraju da se bave emitovanjem takvog programa. Naravno, u određivanju tih kriterijuma teško je povući liniju između “strogo komercijalnog” i “društveno korisnog” programa
, ali linija je morala biti povučena negde, pošto smo se opredelili za različitu visinu naknada za te dve vrste programa. Pored argumenta “čiste društvene korisnosti”, autori su uzeli u obzir i činjenicu da informativni program predstavlja najskuplju vrstu programa, čisto s aspekta njegove proizvodnje, tako da je zapravo umanjenje predviđeno radi kompenzacije troškova proizvodnje takvog programa, koji je “društveno koristan”. Jer, npr. radio stanica koja 24 sata dnevno emituje muziku može da posluje bez ikakvih izdataka za zaposlene, pošto joj je dovoljan jedan kompjuter i eventualno telefonska linija za prijem “želja i čestitaka” a slušanost je po pravilu velika što povlači veće prihode od reklama, dok stanica koja ima informativni program ima izdatke za zarade novinara, agencijske vesti, dopisništva i sl. a slušanost i prihodi od reklama su joj po pravilu manji. Dakle, ekonomski razlozi u kombinaciji sa razlozima društvene korisnosti doveli su do toga da je u Modelu zakona predviđeno umanjenje naknade za elektronske medije s informativnim programom.

“Povlačenje linije razgraničenja” između komercijalnih i informativnih glasila bilo je, kao što je rečeno, težak zadatak, a u Modelu zakona je izvršeno tako što se glasila koja emituju bar 5% sopstvenog informativnog programa i informativnu redakciju (uslovi su postavljeni kumulativno!) smatraju informativnim pa imaju pravo na umanjenje naknade. Pritom se informativnim programom 

u pomenutom smislu po Modelu zakona smatra “radio ili TV program u kome se slušaocima ili gledaocima prenose vesti, komentari, izveštaji i druge informacije u vezi sa tekućim događajima na području na kome se emituje program, u Saveznoj Republici Jugoslaviji i svetu, naučni i obrazovni program, radi čega se aktom o osnivanju javnog glasila predviđa posebna redakcija za informativni program”
. Pitanje da li se neki program u praksi može smatrati informativnim je, naravno, quaestio facti, ali smo mišljenja da ponuđeno određenje daje dovoljno elemenata da se izbegnu problemi u primeni za najveći broj slučajeva. Pritom ne treba zaboraviti da dva uslova za umanjenje naknade postoje kumulativno, te da informativni program mora da bude “sopstveni” (dakle, puko preuzimanje programa drugih stanica nije dovoljno) i da taj program mora zauzimati najmanje 5% nedeljnog programa glasila u pitanju
.

S aspekta postupka, pošto se naknada plaća unapred, pre nego što se započne s emitovanjem programa, bilo je nužno predvideti i da se umanjenje naknade daje unapred, na bazi pismene izjave podnosioca. Ovakvo rešenje otvara široke mogućnosti zloupotreba na strani podnosioca, koji uvek može da da ovakvu izjavu iako želi da emituje potpuno komercijalno glasilo. Zbog toga je Modelom zakona predviđen mehanizam kojim se takvo ponašanje korisnika frekvencija sankcioniše – ako podnosilac koji je dao izjavu ne počne s emitovanjem 5% sopstvenog informativnog programa u roku od 60 dana od početka emitovanja njegovog glasila na dodeljenoj frekvenciji, organ nadležan za upravni nadzor
 o tome odmah obaveštava vladu koja, sa svoje strane, odmah van snage stavlja deo rešenja o dodeli frekvencije kojim je određena visina naknade
. Ovome treba dodati i situaciju u kojoj informativna redakcija nije predviđena aktom o osnivanju glasila. U svakom slučaju, vlada je tada dužna da korisniku odredi maksimalnu dozvoljenu naknadu (dakle, broj stanovnika pomnožen s maksimalnim dozvoljenim iznosom određenim u dinarskoj protivvrednosti američkih dolara) i odredi mu rok od 30 dana da uplati celokupnu razliku novog i već uplaćenog iznosa
. Protiv takvog rešenja korisnik može u roku od 15 dana pokrenuti upravni spor do čijeg pravosnažnog okončanja rok za uplatu od 30 dana ne počinje da teče
. Ako se upravni spor ne pokrene, ili ako ga korisnik izgubi, pravo na korišćenje frekvencije prestaje ako se dodatni iznos naknade ne uplati u roku, u kom slučaju nadležni organ nalaže korisniku da odmah prestane s emitovanjem svog programa preko date frekvencije pod pretnjom oduzimanja emisione opreme
. Kao što se vidi, sankcija za “laganje” u vezi sa informativnim programom je veoma stroga, mada nije lišena sudske kontrole da je ne bi zloupotrebljavao organ koji vrši upravni nadzor.

Dodeljivanje frekvencija putem licitacije
 zahteva jedan jednostavniji postupak, zbog toga što vlada u tom slučaju ne određuje visinu naknade već se ta visina određuje nadmetanjem zainteresovanih podnosilaca. Kada, dakle, podnosilaca zahteva za dodelu iste frekvencije ima više, posao vlade je da ih o tome obavesti i pozove da određenog dana u određeno vreme i na određenom mestu dođu kako bi učestvovali na licitaciji. Isto tako, kriterijum dodele frekvencije koja se dodeljuje na licitaciji je vrlo jednostavan – onaj ko ponudi veću naknadu dobija frekvenciju. Ovde se stalo na stanovište da “popustima” na osnovu programske orijentacije nema mesta, pošto postoji konkurencija. Pritom je predviđeno da, u slučaju da najbolji ponudilac ne uplati naknadu u roku (i ovde važi rok od 30 dana iz člana 37. Modela zakona), sledeći najbolji ponudilac dobija frekvenciju, i tako redom. Drugo moguće rešenje bilo je da se u slučaju da najbolji ponudilac ne uplati licitacija ponavlja, ali to bi ostavilo mogućnosti zloupotreba, pošto bi se moglo nuditi i ono za šta se zna da neće biti uplaćeno, samo da bi se eliminisala konkurencija, pa smo od toga rešenja odustali. Smatra se da je podnosilac koji je uredno pozvan a ne dođe na licitaciju odustao od svog zahteva, što je uostalom i uobičajeno procesnopravno pravilo
. Pritom, iako nije precizirano, pozivanje treba da se vrši u skladu s pravilima opšteg upravnog postupka. Naposletku, predviđeno je da tehničke detalje u vezi s održavanjem licitacije propisuje premijer posebnim svojim aktom. To je stavljeno u nadležnost predsednika vlade, dakle najvišeg državnog funkcionera, zbog značaja koji upravljanje frekvencijskim spektrom ima za razvoj demokratskog društva.

Modelom zakona je vladi određena dužnost da vodi evidenciju o podnosiocima koji su odbijeni zbog toga što je frekvencija koju su zahtevali zauzeta, osim ako su dobili drugu frekvenciju za isto područje po “preinačenom” zahtevu u smislu člana 41. st. 2, te da ih obavesti o isteku roka na koji je ta frekvencija bila dodeljena najmanje 30 dana pre nego što taj rok istekne. Svrha je omogućavanje pravovremenog podnošenja novog zahteva odbijenog podnosioca, odnosno omogućavanje ranije odbijenom podnosiocu da za novi period pokuša da izdejstvuje frekvenciju na licitaciji.

Korisnicima frekvencija kojima pravo na korišćenje iste frekvencije istekne imaju preče pravo za ponovno dodeljivanje te frekvencije. Razlog za ovo rešenje je, naravno, poštovanje stečenih prava. Prilikom razmatranja ove odredbe bilo je ponuđeno i rešenje kojim u opisanom slučaju raniji korisnik ima pravo da tu frekvenciju koristi pod istim ili modifikovanim uslovima (njih bi modifikovala vlada), a tek ako on odluči da odustane od korišćenja te frekvencije ona bi bila slobodna za druge moguće podnosioce zahteva. Od ovog rešenja, iako ono u većoj meri poštuje stečena prava korisnika frekvencije, odustalo se jer se njime direktno sputava dejstvo konkurencije i tako posredno omogućava stvaranje monopola, što se želelo izbeći. Dakle, “stari” korisnik neke frekvencije imaće prednost, npr. na licitaciji, ukoliko ponudi isto koliko i konkurent, ali ako konkurent ponudi više frekvencija će za njega biti izgubljena. To je, po našem mišljenju, bila prava mera poštovanja stečenih prava, pošto je načelno stanovište celog tima koji je radio na Modelu zakona bilo da se ona na neki način moraju poštovati.

Poslednji deo pravila koja se odnose na dodeljivanje frekvencija odnosi se na prestanak prava na njihovo korišćenje. U pitanju je član 46. Modela zakona, prema kome pravo korišćenja frekvencije prestaje u sledećim slučajevima:

“1.ako korisnik ne počne da emituje program u roku od 6 meseci od dana dodeljivanja radio-frekvencije odnosno TV kanala
 s tim što se u taj rok ne računa vreme u kome nadležni organ odlučuje o zahtevu za izdavanje dozvole za nabavku i rad radio stanice koja se koristi kao predajnik za emitovanje radio ili televizijskog programa na toj radio-frekvenciji odnosno TV kanalu;

2.ako korisnik u okviru od 365 dana ne emituje program 60 dana;

3.kad istekne rok za koji su radio-frekvencija odnosno TV kanal dodeljeni, osim u slučaju ponovnog dodeljivanja.”

U svakom od navedenih slučajeva vlada donosi posebno rešenje o prestanku prava na korišćenje frekvencije, na koje se u roku od 8 dana može izjaviti prigovor samoj vladi, a ako prigovor bude odbijen moguće je u roku od 15 dana pokrenuti upravni spor tužbom pred vrhovnim sudom. Ovaj skup pravnih lekova nužno je unet u Model zakona jer je reč o prestanku prava na korišćenje frekvencije pa je izuzetno bitno predvideti višestepenost postupka. Pritom, u slučaju da pravo korišćenja frekvencije prestane pre isteka roka za koji je ona dodeljena, podnosiocu se srazmerno vraća naknada koju je uplatio, ali ne više od 70% (jer je mogućnost prestanka prava pre isteka roka vezana za nekorišćenje frekvencije). Kao što se vidi, prestanak prava na korišćenje frekvencije vrlo je usko postavljen, ponovo radi izbegavanja mogućih zloupotreba. Navedenim razlozima treba dodati i prestanak preduzeća kome je frekvencija dodeljena, jer taj razlog nije nabrojan samo zbog toga što se stalo na stanovište da i po opštim principima pravo prestaje kada prestane subjekt tog prava (pod uslovom da nema sukcesije, odnosno da se kao sledbenik javlja država, koja je frekvenciju i dodelila) pa je takva odredba nepotrebna. Naravno, statusne promene, pa čak i one koje dovode do gubitka izvornog pravnog subjektiviteta (spajanje ili pripajanje preduzeća) nisu razlog za prestanak prava na korišćenje frekvencije, već samo likvidacija ili stečaj korisnika (pitanje je i da li bi bilo moguće “kupiti” frekvenciju kupovinom stečajne mase u stečajnom postupku). U svakom slučaju, odredbe o vraćanju dela isplaćene naknade mogu imati značaj za stečajni postupak i postupak likvidacije pa ih ne treba gubiti iz vida.

Iako sistem dodele frekvencija ponuđen Modelom zakona nije savršen, mišljenja smo da on na odgovarajući način omogućava ostvarenje slobode izražavanja kroz emitovanje radiodifuznih medija. Nesporno je da su ponuđena rešenja znatno liberalnija i demokratskija kako od postojećih propisa tako i od postojeće prakse. Naravno, kada bi Model zakona postao pozitivno pravo, u praksi bi se bez sumnje pojavili brojni problemi, iz jednostavnog razloga što je život uvek kompleksniji od predviđanja zakonodavca. Međutim, smatramo da Model zakona svojim duhom i principima daje smernice za rešavanje svih mogućih problema u primeni, tako da nijedan problem u praksi ne bi bilo nemoguće rešiti “u duhu” osnovnih ponuđenih rešenja. Svaki zakon tek u praksi dobija potpuno razjašnjenje, tako da bi definitivna provera ponuđenih rešenja u okviru sistema dodele frekvencija, posebno onih koja se tiču procesnog prava, bila moguća samo ako bi se Model zakona usvojio u skupštini.

B. DOZVOLE ZA NABAVKU I RAD PREDAJNIKA I RADIORELEJNIH LINKOVA KOJE KORISTE ELEKTRONSKI MEDIJI

Izdavanje dozvola za rad radiodifuznih radio stanica, odnosno predajnika putem kojih se vrši "zemaljsko emitovanje" radio i televizijskog programa, predstavlja postupak koji se nadovezuje na postupak dodeljivanja frekvencija i još jedan deo telekomunikacionog prava koji je od izuzetnog značaja za rad elektronskih medija. Postupak dodele frekvencija i postupak izdavanja dozvole za predajnike predstavljaju dva posebna, različita upravna postupka, ali su međusobno tesno povezani. Upravo zbog te povezanosti, u postojećoj praksi i podzakonskim propisima (iako ređe u samim zakonskim tekstovima) ti se postupci često mešaju, odnosno teži se da se jednim postupkom obuhvati i dodela frekvencija i izdavanje dozvola za predajnike. Na žalost, kao što će biti objašnjeno, ovo spajanje postupaka nije opravdano jer u praksi nužno dovodi do konfuzije i rešenja koje lica koja žele da osnuju i emituju radiodifuzno javno glasilo stavljaju u nemoguću poziciju. Zbog toga je u Modelu zakona napravljeno kako jasno razgraničenje između dodeljivanja frekvancija i izdavanja dozvola za radiodifuzne radio stanice tako i vidljiva spona između ta dva postupka.

Motivi koji su naveli autore Modela zakona da i ovu materiju regulišu u medijskom zakonu identični su onima zbog kojih je postupak dodele frekvencija u njemu našao svoje mesto. Naime, stalo se na stanovište da je materija izdavanja dozvola za predajnike takođe od prvorazrednog značaja za rad elektronskih medija, što je smatramo nesporno, te da je celishodno ovu materiju regulisati na istom mestu kao i dodeljivanje frekvencija elektronskim medijima, s obzirom na tesnu povezanost ova dva postupka.

Ovaj postupak, dakle, obuhvata izdavanje dozvola za predajnike i tzv. linkove (predajni i prijemni radiorelej putem koga se program (signal) od studija u kome se proizvodi dovodi do predajnika putem koga se emituje u etar). Izdavanje dozvole za svaku radio stanicu, pa i onu putem koje se emituje radio ili TV program, nužno je s obzirom na neophodnost poštovanja radiofrekventnih planova i uopšte postojanja sistema i reda u radiofrekventnom spektru. Kada dozvola ne bi bilo, nadležni organ ne bi mogao da ima podatke o tome odakle i kojom snagom se program emituje, pa ne bi mogao da vrši poslove koordinacije u uređivanja korišćenja frekvencija koji mu je stavljen u nadležnost i koji taj organ svakako treba da obavlja, u interesu svih i u skladu sa zakonom. Nepostojanje dozvola dovelo bi do anarhije i haosa u etru, a najbolju potvrdu za to imamo u situaciji koja se dogodila u našoj zemlji kada su državni organi zanemarili obavezu raspisivanja konkursa za dodelu frekvencija i održavanja reda u frekventnom spektru, što je dovelo do nicanja niza radio i TV stanica koje su emitovale program sa predajnika za koje nije bila izdata dozvola. Pošto se takva situacija tolerisala više od četiri godine, nadležni organi su se našli u situaciji da pojedine stanice koje emituju bez dozvole ugrožavaju kako stanice koje emituju sa dozvolom tako i rad nekih drugih službi koje koriste frekvencije - kontrole letenja, policije itd. Uvođenje reda u etar pri takvim okolnostima svakako predstavlja mukotrpan posao, ali ujedno predstavlja i mogućnost da se izvrši nezakonita selekcija "piratskih" stanica tako što će se one politički nepodobne ukinuti, odnosno zabraniti a one podobnije ozakoniti. Model zakona nastojao je da svojim rešenjima stavi sve postojeće "piratske" stanice u isti položaj, dakle da onemogući selekciju po programskim, t.j. političkim kriterijumima u postupku uređivanja ove oblasti. O ovome će više reči biti prilikom objašnjenja prelaznih i završnih odredaba Modela zakona. Svrha izlaganja ove materije je uviđanje da je izdavanje dozvola za predajnike, iako svako "izdavanje dozvola" zvuči kao nedemokratsko ograničenje prava, u ovoj materiji neophodno.

Analiziraćemo sada postojeće propise koji se odnose na izdavanje dozvola za radio stanice. Ova materija je u važećem zakonodavstvu regulisana članovima 68. do 79. Saveznog zakona o sistemima veza i podzakonskim aktima donetim na osnovu tog zakona, pre svega Pravilnikom o podacima i dokumentaciji koji se podnose uz zahtev za pribavljanje dozvole za radio stanicu (Sl. list SFRJ br. 22/91). Pritom je bitno napomenuti da se pomenuta zakonska pravila ne odnose samo na izdavanje dozvola za radiodifuzne radio stanice, odnosno predajnike putem kojih se emituju elektronski mediji, već izdavanje dozvola za sve radio stanice - one u vazduhoplovima, brodovima, lokomotivima, stranim diplomatsko-konzularnim predstavništvima, one koje koriste radio amateri, bežične telefone itd. I radio i TV prijemnici smatraju se radio stanicama, ali se za njih (kao npr. i za daljinske upravljače za igračke) ne izdaje posebna dozvola. Republički zakon o sistemima veza u svom članu 30. propisuje da dozvolu "za radio stanicu koja je predviđana da radi u radio-frekvencijskim opsezima namenjenim građanima" izdaje (republičko) ministarstvo nadležno za poslove veza. Uz to, po republičkom zakonu republički organi izdaju i dozvole za amaterske radio stanice
, s tim što je za njih propisano i šta se uz zahtev prilaže, dok o eventualnim prilozima uz zahtev za izdavanje dozvola "za radio stanicu koja je predviđana da radi u radio-frekvencijskim opsezima namenjenim građanima" nema ni reči. Stoga uopšte nije jasno da li se formulacija stavljena pod znake navoda odnosi na predajnike elektronskih medija ili na nešto drugo. Jedino je sigurno da bi takva odredba, ako se protumači kao uzimanje nadležnosti republičkih organa za izdavanje dozvola za predajnike, bila u direktnoj koliziji sa saveznim propisima, potom da je nedovoljno precizna i nerazrađena u republičkom zakonodavstvu, i naposletku da u praksi nije sporno da dozvole za radiodifuzne radio stanice izdaju savezni organi, što je u krajnjoj liniji najbitnije. Stoga odredbe republičkog zakona neće biti dalje razmatrane.

Savezni zakon o sistemima veza propisuje da se radio stanica može nabaviti i koristiti samo na osnovu prethodno pribavljene dozvole
. Pritom, po članu 68. st. 2. tog zakona, važi pravilo "jedna radio stanica - jedna dozvola", koje nema izuzetaka u oblasti elektronskih medija. Bitno je uočiti da je i sama nabavka radio stanice uslovljena prethodnim pribavljanjem dozvole. Ovakvo rešenje ima opravdanje ako se uzme u obzir da postoji izražen interes da nadležni organi omogućavaju i održavaju red u frekventnom spektru, jer bi u protivnom, kada postoje radio stanice nabavljene bez dozvole, bilo jako teško "ući u trag" radio stanici koja se koristi bez dozvole i stoga proizvodi smetnje za rad radio stanica koje rade uz dozvolu. S druge strane, to se pravilo u postojećoj praksi primenjuje izuzetno strogo, pa ni trgovcima odnosno uvoznicima emisione tehnike nije dozvoljena nabavka predajnika bez dozvole, iako su oni namenjeni daljoj prodaji. Ovakvo rešenje je po našem mišljenju prestrogo, jer izvesna doza poverenja u distributere emisione tehnike mora da postoji, posebno s obzirom na činjenicu da bi se njima moglo zabraniti da krajnjim korisnicima opremu prodaju ako ti korisnici ne dokažu da poseduju dozvolu (primera radi, da prezentiraju dozvolu prilikom zaključenja ugovora o prodaji). U praksi je takvo rešenje dovelo do izigravanja prava, jer distributeri i proizvođači emisione opreme prodaju predajnike i kupcima koji nemaju dozvolu
 s tim što to predstavljaju kao prodaju "rezervnih delova" i slično. Tako se može zaključiti da pravilo da je za nabavku radio stanice potrebna dozvola ima opravdanje kada je u pitanju nabavka od strane lica koja će tu radio stanicu i koristiti, ali ne i kada je u pitanju nabavka radi dalje prodaje, jer se time samo sputava sloboda preduzetništva i logično je da praksa pronalazi razne načine da tako ograničavajuću odredbu zaobiđe.

Članom 69. Zakona o sistemima veza SFRJ određeno je da dozvole za radio stanice izdaje savezni organ uprave nadležan za poslove radio veza, dakle SMT. Pritom za pojedine vrste radio stanica dozvole izdaje PTT, a za neke postoje posebni uslovi izdavanja, ali pošto se to ne odnosi na radiodifuzne radio stanice te su odredbe van našeg polja interesovanja. Postupak podnošenja zahteva u osnovi je regulisan članom 72. istog zakona, kojim se propisuje da se zahtev podnosi neposredno nadležnom organu (SMT), i da se uz zahtev prilažu (1) podaci o radio stanici, i to: lokacija i namena, izlazna snaga i podaci o antenama i (2) mišljenje nadležnog organa u republici, odnosno autonomnoj pokrajini o usklađenosti sa planom razvoja radio veza. Pritom, ako se radio stanica koristi u mreži, treba priložiti i odgovarajuću dokumentaciju o radio mreži
. Međutim, Pravilnikom o podacima i dokumentaciji koji se podnose uz zahtev za pribavljanje dozvole za radio stanicu ova je lista, na nezakonit način
 proširena tako da, prema članu 14. tog pravilnika, koji se odnosi upravo na zahteve koje podnose elektronski mediji, t.j. na zahteve za izdavanje dozvole za predajnik putem koga će se emitovati radio ili TV program, predviđa da se uz zahtev prilaže sledeće:

a. podaci iz člana 2. Pravilnika i to:

1. Odgovarajuća dokumentacija o radio mreži;

2. Popunjen odgovarajući obrazac dozvole za radio stanicu;

3. Mišljenje nadležnog organa u republici, odnosno autonomnoj pokrajini o usklađenosti zahteva s planom razvoja radio veza;

4. Uplatnica Službe društvenog knjigovodstva kao dokaz o uplati administrativne takse;

5. Ako se veza uspostavlja sa sistemom veza druge zemlje ili međunarodnom organizacijom, dozvola saveznog organa uprave nadležnog za poslove saobraćaja i veza i za povezivanje sistema veza sa sistemom veza druge zemlje ili međunarodne organizacije.

b. pored navedenog prilaže se i:

1. Rešenje nadležnog suda o upisu u sudski registar za obavljanje radiodifuzne delatnosti i rešenje organa u republici, odnosno autonomnoj pokrajini nadležnog za poslove javnog informisanja o upisu programa u registar javnih glasila;

2. Tehnički parametri radio stanice koje određuje nadležni organ za poslove saobraćaja i veza u republici, odnosno autonomnoj pokrajini, u skladu sa zahtevanom servisnom zonom i planovima raspodele frekvencija u Jugoslaviji;

3. Metod proračuna zone pokrivanja, sa usvojenim polaznim tehničkim parametrima i propisanim normama za realizaciju radiodifuznog zahteva (emisioni parametri radio stanice, sa željenom zonom servisa);

4. Proračun zone pokrivanja i servisne zone i prikaz granica zone, tabelarno i na geografskoj karti određene razmere (nastavak je glasio "kao i proračun zone ometanja postojećih i planiranih radio stanica prema podacima koje dostavlja savezni organ uprave nadležan za poslove radio veza", ali je to brisano sa Sl. listom SFRJ br. 44/91);

5. Dokumentaciju sa tehničkim rešenjem i karakteristikama emisionih uređaja (način dotura modulacije, tip predajnika i izlazne snage, slabljenje antenskog napojnog voda, konfiguracija i dobitak antenskog sistema i sl.).

Pritom je korisnik dužan da popuni odgovarajući konsultativni list prema obrascu saveznog organa uprave nadležnog za poslove radio veza, i da u obrascu dozvole navede koordinate lokacije emisionog uređaja, i da u rubrici napomena navede još 5 posebnih podataka: adresu predajnika ako se ovaj nalazi u naseljenom mestu, njegovu izlaznu snagu, ograničenja u dijagramu zračenja, dobitak antenskog sistema računajući i slabljenja u napojnom vodu i glavnim smerovima zračenja i, konačno, oznaku uređaja (radni ili rezervni). Svi ovi podaci namerno su integralno preneti u ovaj tekst, kao ilustracija činjenice da se za dozvolu za predajnik traži "mali milion" najrazličitijih podataka, i to kako onih koje je predvideo Zakon o sistemima veza, tako i onih koji se izvorno nalaze u Pravilniku, mimo zakona. Pritom valja napomenuti da se podaci o radio stanici i antenama (pomenuti u b-2 do b-5) u praksi jednostavno nazivaju "elaboratom", i za pravnike je bitno samo da je taj elaborat izrađen "lege artis", dakle prema pravilima struke
. Podaci iz člana 2. (nabrojani pod a-1 do a-5) takođe u suštini ne idu dalje od zakona, jer se podaci o radio mreži neće dostavljati ako mreža ne postoji, a obrazac dozvole i administrativna taksa se podrazumevaju. Mišljenje republičkog organa možda nije potrebno, ali njega pominje i zakon pa njegovo pominjanje u pravilniku nije nezakonito, kao ni posebna dozvola za povezivanje sa stranim sistemom veza koja postoji u samom zakonu
. Ostaje, dakle, samo zahtev da se priloži dokaz o registraciji preduzeća za delatnost radiodufuzije (koje je zbog člana 3. Zakona o radio televiziji Srbije i neraspisivanja konkursa za dodelu frekvencija od strane Vlade Srbije bilo u praksi te republike nemoguće imati) i da se priloži dokaz o upisu javnog glasila u registar (što je apsurdno jer se za takav upis, za elektronske medije, traži da dostave i dozvolu za predajnik, čime se stvara još jedan "začarani krug" u pozitivnom pravu elektronskih medija). Ovaj deo pravilnika ne samo da ide dalje od zakona na osnovu koga je donet, što ga čini nezakonitim jer se podzakonskim aktima mogu samo razrađivati zakonska rešenja a ne stvarati nova ograničenja i propisivati novi uslovi, već je takav da onemogućava dobijanje dozvole za predajnik u praksi (što je uostalom u međusobnoj vezi, jer pravo treba da bude koherentan sistem i svaka anomalija, kao što je nezakonitost podzakonskog akta, nužno dovodi do krupnih problema u praksi). Upravo ova "anomalija" pomenutog pravilnika, zajedno sa već ranije pominjanim problemima u propisima i praksi u vezi sa dodelom frekvencija, čine "neprobojni zid" koji u postojećem pravu elektronskih medija onemogućava njihovo zakonito osnivanje i rad, uprkos deklerativnim odredbama u ustavima i zakonima o javnom informisanju. I upravo zbog takvih propisa i prakse materija izdavanja dozvola za radiodifuzne radio stanice našla se u Modelu medijskog zakona. Još jedna činjenica je izuzetno interesantna - ni zakon ni pravilnik ne predviđaju da podnosilac zahteva za izdavanje dozvole treba da podnese i dokaz da je dobio na korišćenje radio frekvenciju. To je po našem mišljenju posledica zastarelosti ovih propisa, koji datiraju iz perioda kada je postojanje privatnih radio i televizijskih glasila bilo nezamislivo, ali svakako predstavlja veliki propust i manu postojećeg zakonodavstva, a doprinosi i mešanju postupka izdavanja dozvola sa postupkom dodele frekvencija u praksi. 

Savezni zakon o sistemima veza dalje propisuje da dozvola za radio stanicu po pravilu važi 10 godina
, pri čemu izuzetno može važiti i kraće, ali na zahtev korisnika
. Imalac radio stanice ima obavezu da 60 dana pre isteka dozvole podnese zahtev za njeno produženje, što se u slučaju predajnika elektronskih medija čini tako što se uz zahtev priloži potvrda o obavljenom tehničkom pregledu radio stanice
.

Privremene dozvole postoje po pomenutom zakonu samo za radio stanicu "čiji se kvalitet ispituje, istražuje i prikazuje", dakle za tzv. eksperimentalnu fazu emitovanja. One traju najduže 60 dana a izdaje iz SMT u saglasnosti sa saveznim ministarstvom odbrane (vojskom) i SMUP-om (policijom)
. I u ovoj tački se rešenja predviđena Javnim oglasom SMT iz februara 1998. godine pokazuju nezakonitim, jer je tim oglasom predviđeno izdavanje privremenih dozvola sa rokom važenja od 12, odnosno 24 meseca.

Naposletku, treba istaći i vrlo stroge odredbe Zakona o sistemima veza SFRJ koje se odnose na prestanak važenja dozvole
. Tako, predviđeno je da dozvola prestaje da važi u sledećim slučajevima:

1. ako istekne rok važenja privremene dozvole;

2. ako se dozvola zameni;

3. ako istekne rok za puštanje u rad radio stanice;

4. ako prestane da postoji imalac radio stanice;

5. ako umre vlasnik radio stanice;

6. ako prestane potreba za radio vezama;

7. ako prestane članstvo u radioamaterskoj organizaciji;

8. ako se izda trajna zabrana korišćenja radio stanice;

9. ako se radio stanica otuđi ili rashoduje.

Pritom se dozvola koja je prestala da važi mora vratiti nadležnom organu u roku od 30 dana, a predviđeno je da promena naziva ili firme imaoca radio stanice dovodi do obaveze da se pribavi nova dozvola. Neki od pobrojanih kriterijuma (oni pod 5, jer imalac predajnika koji emituje je uvek preduzeće a ne fizičko lice, potom 6 i 7) ne odnose se na elektronske medije odnosno njihove predajnike, ali ostali se odnose. Zaključak je da su dozvole u pozitivnopravnom sistemu neprenosive, što je opet prestrogo rešenje - u slučaju promene firme dovoljno je u jednom kratkom postupku zameniti taj podatak u dozvoli, a ne dozvolu stavljati van snage i zahtevati pribavljanje nove, posebno ako se ne menja lokacija, snaga ili bilo koji drugi tehnički bitan parametar u vezi sa predajnikom. Isto tako, prestanak imaoca dozvole koji je preduzeće može da nastupi spajanjem tog preduzeća s nekim drugim, takođe bez promene tehničkih parametara predajnika, pa ni tad nije opravdano da dozvola prestane da važi. Čak i prestanak usled stečaja ne mora da znači prestanak dozvole - neki subjekt može da otkupi stečajnu masu, i da time dobije i dozvolu, naravno ako ne menja tehničke parametre. Što se isteka roka za puštanje u rad radio-stanice tiče, on je donekle opravdan ali ne i celishodan jer se isti efekat postiže kroz pravila o dodeli frekvencija - nekorišćenje frekvencije u određenom roku dovodi do njenog gubitka, a samim tim treba da prestane da važi i dozvola za predajnik kojim je na toj frekvenciji trebalo da se emituje radio ili TV  program
. Inače, rok za otpočinjanje sa radom radio stanice je godinu dana od izdavanja dozvole, odnosno 30 dana od dana dovršetka objekta u kome je smeštena, pri čemu je u određenim slučajevima i posebnom postupku to moguće produžiti
. Radio stanica može da se pusti u rad tek po obavljenom tehničkom pregledu, a ako se ispostavi da i pored toga što ispunjava sve uslove iz zakona i na osnovu njega donetih podzakonskih akata svojim radom stvara štetne smetnje drugima ili trpi štetne smetnje od drugih radio stanica, izdavalac dozvole dužan je da preduzme potrebne mere da smetnje otkloni
.

Analiza postojećih propisa o izdavanju dozvola za nabavku i rad radiodifuznih radio stanica pokazuje da ni ova materija nije pošteđena postojanja krupnih nedostataka i nekoherentnih rešenja, koja zahtevaju temeljitu reviziju. Tu se pre svega misli na nezakonitost pomenutog pravilnika koji stvara nemogućnost dobijanja dozvole za predajnike elektronskih medija u postojećem pravnom sistemu, kao i na nepostojanje povezanosti dozvola sa dodeljenim frekvencijama. Javni oglas SMT pokušao je da otkloni ovaj drugi nedostatak, ali kako je pokazano to je učinjeno na protivzakonit način, propisivanjem "privremenih" dozvola koje zavise od dodeljene frekvencije ali važe 12 ili 24 meseca, dok po zakonu privremene dozvole važe samo do 60 dana, a sve ostale 10 godina (sem ako podnosilac zahteva ne traži dozvolu za kraći period). U ovoj se oblasti može primeniti poznata maksima "Što se grbo rodi, vrijeme ne ispravi" sadržana u Opštem imovinskom zakoniku za Crnu Goru Valtazara Bogišića, pa su autori Modela zakona odlučili da izvrše reviziju analiziranih propisa. Cilj izmena bio je najveće moguće pojednostavljenje postupka, povezivanje dodele frekvencija sa izdavanjem dozvola za predajnike i otklanjanje nezakonitosti i "začaranih krugova" iz ove materije.

Usredsredimo se sada na rešenja ponuđena u Modelu zakona. Po rešenju predviđenom u tom tekstu zahtev za izdavanje dozvole za nabavku i rad radiodifuzne radio stanice podnosi lice kome je dodeljena radio frekvencija ili TV kanal organu nadležnom za poslove telekomunikacija
 (dakle ministarstvu telekomunikacija). Uz zahtev se prilaže rešenje o dodeljivanju frekvencije, tehnički elaborat o korišćenju frekvencije putem radiodifuzne stanice za koju se traži dozvola, koji treba da sadrži sve relevantne podatke i da bude izrađen od stručnog lica, kao i podatke o samom predajniku, odnosno linku. Rok za odlučivanje je 45 dana od dana podnošenja zahteva. Kao što se vidi, broj priloga je u Modelu zakona znatno modifikovan u odnosu na postojeće zakonodavstvo. Pre svega, sačinjena je neophodna kopča između dodele frekvencija i izdavanja dozvola, čime je premošćen jedan od najvećih nedostataka i izvor zabuna u pozitivnim propisima kojima je regulisano ovo pitanje. Pored toga, stalo se na stanovište da dokaze o registraciji preduzeća za delatnost radiodifuzije nije potrebno podnositi, jer se bez njih ne može dobiti frekvencija pa bi posredi bilo nepotrebno "dupliranje" podnošenja tog priloga u dva postupka, te da nije potrebno podnositi ni dokaz o upisu u registar javnih glasila, i to kako zbog toga što je to preuranjen trenutak da se zahteva dokaz o upisu (jer upis hronološki kod osnivanja javnog glasila po pravilu dolazi posle pribavljanja dozvole) tako i zbog promenjene pravne prirode činjenice upisa u Modelu zakona, pošto upis više nije uslov za otpočinjanje sa radom medija jer je usvojen sistem prijave. Dakle, nezakoniti deo pomenutog važećeg pravilnika nije našao svoje mesto ni u Modelu zakona. Što se tehničkog elaborata tiče, usvojen je stav da je u Modelu zakona potrebno samo odrediti da taj elaborat treba da sadrži sve bitne podatke (drugim rečima, da bude izrađen po pravilima struke), te da ga mora izraditi stručno lice, bez ulaženja u tehničke detalje kojima bi se definisala sama pravila struke ili postupak dobijanja licence za izradu projektne dokumentacije. Ovo je učinjeno kako zbog toga što pravnici, nisu kvalifikovani da propisuju tehničke standarde tako i zbog toga što se smatra da je strogo tehnički aspekt ove materije dovoljno urediti podzakonskim aktima, odnosno pravilnicima. Naposletku, Model zakona traži i da se dostave podaci o samoj radiodifuznoj radio stanici, što se po pravilu može učiniti tako što će ti podaci biti deo pomenutog tehničkog elaborata.

Model zakona prihvata u ovoj materiji jedan specifičan princip – reč je o činjenici da se na osnovu jednog zahteva izdaju dva posebna rešenja
. Naime, po podnošenju zahteva nadležni organ sprovodi postupak njegove ocene prima facie, odnosno proverava da li predajnik za koji se traži dozvola uopšte ispunjava postavljene tehničke standarde (odnosno da li je atestiran u našoj zemlji) i da li je tehnički elaborat u osnovi sačinjen pravilno, odnosno da li tehnički elaborat nema očigledne nedostatke koji upućuju na to da u praksi neće moći da funkcioniše. Ovaj postupak provizorne kontrole obavlja se u okviru postupka izdavanja dozvole za nabavku i emitovanje test signala sa radiodifuzne radio stanice, i ako ta kontrola prođe uspešno, izdaje se takva dozvola. U rešenju kojom se dozvola za nabavku i emitovanje test signala izdaje nadležni organ ostavlja podnosiocu rok od 30 dana da predajnik ili link nabavi (odnosno da ih kupi) kao i rok od najmanje 5 a najduže 15 dana od dana nabavke i postavljanja radiodifuzne radio stanice, za emitovanje test signala. Ova dozvola prestaje da važi kada istekne predviđeni rok za emitovanje test signala
. Dakle, ako je tehnički elaborat i sam predajnik ili link “na prvi pogled” u redu, nadležni organ će izdati dozvolu za nabavku, kao i za emitovanje test signala pošto se stanica nabavi i postavi. Ovaj deo Modela zakona odgovara postojećim pravilima o privremenim dozvolama iz Saveznog zakona o sistemima veza, jer je reč o prelaznoj, privremenoj dozvoli koja zapravo služi za testiranje rada nabavljenog predajnika ili linka, odnosno služi nadležnom organu kao preduslov izdavanja dozvole za emitovanje programa. Pritom, ako prijava nije potpuna ili ako ne postoje uslovi za izdavanje pomenute “provizorne” dozvole, nadležni organ odbija zahtev
. Pritom je dužan da podnosioca, u slučaju kada ga odbije jer je ovaj predvideo nabavku stanice koja nije atestirana, uputi na proizvođače koji su opremu atestirali, a ako tehnički elaborat ne prođe prima facie kontrolu stručnih službi ministarstva, upućuje ga kako da otkloni greške. Ovi nalozi na kooperativnost koje Model zakona daje nadležnom organu postoje pre svega jer se ima u vidu da je podnosilac već dobio na korišćenje frekvenciju i za nju platio ne malu naknadu, pa je minimum onoga što nadležni organ može da učini davanje saveta podnosiocu kako bi mu se omogućilo da što ranije počne sa iskorišćavanjem dodeljene frekvencije. Rešenje o odbijanju zahteva može se pobijati žalbom koja se upućuje vladi, s žalbenim rokom od 15 dana, ali pretpostavljamo da će u praksi doći do ulaganja žalbe samo ako nadležni organ ne ispoštuje svoje “savetodavne” obaveze, odnosno ako ne uputi podnosioca na to kako da zahtev odnosno priloge ispravi. U tom slučaju vlada bi trebalo da interveniše hitno, pa čak u drastičnim slučajevima da odloži početak perioda za koji je dodeljena frekvencija, da podnosilac ne bi plaćao za nešto što ne može da iskorišćava krivicom državnih organa.
Dozvola za emitovanje programa izdaje se bez posebnog zahteva (dakle otud se po jednom zahtevu izdaju dve dozvole) i to na dan isteka važenja provizorne dozvole, ako su ispunjeni određeni uslovi
. Ti uslovi vezani su za kontrolu koju nadležni organ vrši tokom emitovanja test signala, a ono što treba da se utvrdi je da li prima facie, “na papiru” ispravan tehnički elaborat funkcioniše u praksi. Ako se utvrdi da je elaborat neispravan ili da predajnik proizvodi štetne smetnje za rad drugih stanica koje imaju dozvolu, dozvola za emitovanje programa se ne izdaje, već se putem tehničkih službi podnosiocu pruža pomoć kako bi se rad predajnika uskladio s tehničkim elaboratom, odnosno kako bi se greške u elaboratu ispravile ili da bi se otklonile štetne smetnje, i kada se ti nedostaci isprave nadležni organ izdaje dozvolu. Tek ako je smetnje tehnički nemoguće otkloniti, nadležni organ odbija zahtev, protiv čega je moguće uložiti žalbu u roku od 15 dana. Ovakvo rešenje usvojeno je takođe s obzirom na činjenicu da je podnosilac zahteva već dobio frekvenciju i za nju platio, jer je zbog toga opravdano odbiti mu zahtev samo ako je tehnička dokumentacija takva da je apsolutno nemoguće u skladu s njom emitovati program. Ovakvu situaciju u praksi je teško zamisliti, jer do nje bi moglo da dođe tek ako i stručno lice koje izradi elaborat i stručne službe u okviru nadležnog organa (u postupku preliminarne kontrole) previde neki krupan nedostatak, koji je uz to neotklonjiv. U svakom slučaju kada se mogući problemi mogu otkloniti, nadležni organ je dužan da podnosiocu pruži svu potrebnu tehničku pomoć kako bi se sa nesmetanim emitovanjem programa moglo što pre započeti.

Što se obavezne sadržine same dozvole tiče, Model zakona je odredio
 da se u nju, pored ostalih elemenata, posebno moraju uneti određeni tehnički podaci
, odnosno parametri i da se u samoj dozvoli korisnik mora upozoriti da promena tih parametara nije dozvoljena bez izričite saglasnosti izdavaoca dozvole, koju on daje u posebnom postupku. Ovakva odredba nužno se morala naći u Modelu zakona, jer dozvoljavanje korisnicima da, primera radi samo uz prijavu izdavaocu dozvole, menjaju ove parametre dovela bi do haosa u etru koji bi se mogao porediti sa postojećim, čime bi se obesmislila sva pravila o dodeli frekvencija i izdavanju dozvola. Red u frekventnom spektru zahteva striktno pridržavanje odredaba radiofrekventnog plana i projektne dokumentacije na osnovu kojih je dozvola izdata. Autori Modela zakona prepustili su regulativu posebnog postupka za promenu ovih parametara posebnom pravilniku koji treba da donese nadležni organ, jer je prevladalo mišljenje da je ipak reč o materiji koja može da se prepusti podzakonskoj regulativi uz poštovanje principa utemeljenih u samom Modelu zakona. Inače, i sama sadržina dozvole može se propisati pravilnikom, a u nju bi pored tehničkih podataka trebalo upisati podatke o korisniku, datumu izdavanja i periodu važenja, kao i podatke o samoj stanici – proizvožač, serijski broj itd.

Trajanje dozvole za emitovanje programa vezano je za period za koji je korisniku dodeljena frekvencija putem koje se program emituje
. Ovo rešenje takođe smo smatrali logičnim s obzirom na želju da se poveže režim dodele frekvencija sa režimom izdavanja dozvola. U skladu s tim, logično je i tumačenje po kome u slučaju prestanka prava na korišćenje frekvencije prestaje i dozvola za predajnik, iako to nije izričito propisano Modelom zakona. S druge strane, izričito je propisano da se produženjem prava na korišćenje frekvencije automatski produžava i dozvola za emitovanje, i to za isti vremenski period. Moguće je pretpostaviti da predajnik za koji je izdata dozvola u toku samog korišćenja popusti i npr. počne da proizvodi štetne smetnje, što može da dovede i do oduzimanja dozvole pre isteka roka za korišćenje frekvencije, s tim što je vršenje stručnog (tehničkog) nadzora materija za koju smo smatrali da treba da bude regulisana opštim telekomunikacionim zakonodavstvom. Naravno, trebalo bi da, u duhu rešenja Modela zakona, i u tim slučajevima nadležni organ pruži svu potrebnu pomoć korisniku, pa tek ako je nemoguće popraviti predajnik da oduzime dozvolu.

Model zakona ne sadrži posebne odredbe o prestanku dozvole, koje kao što smo videli postoje u važećem zakonodavstvu. Ovo je učinjeno pre svega da bi se naglasilo da dozvola u načelu deli pravnu sudbinu rešenja kojim se dodeli frekvencija, pa je praktično regulisanje prestanka prava na korišćenje frekvencije ujedno i regulisanje prestanka dozvole. Pored toga, u Modelu zakona je namerno izostao niz prestrogih odredbi po kojima dozvola prestaje i samim promenom naziva firme koja je korisnik. Drugim rečima, u Modelu zakona se pazilo da se ne menjaju tehnički parametri u vezi sa dozvolama, a ostali podaci se mogu menjati pa su i dozvole stoga prenosive. Ovakvo rešenje inspirisano je time što red u etru zavisi od tehničkih parametara a ne od toga koje je preduzeće korisnik dozvole, pa se zbog toga dozvoljava i promet dozvolama pod uslovom da se tehnički parametri ne menjaju. Naravno, u slučaju prometa celishodno je prijaviti promenu i izvršiti zamenu dozvole tako da se u nju upišu novonastale izmene u vezi sa korisnikom, ali ni to nije obavezno prema odredbama Modela zakona jer bi inspekciji koja vrši kontrolu dozvola bilo dovoljno prezentirati dozvolu koja glasi na ranijeg korisnika i dokaz o pravnom osnovu prenosa dozvole na novog, trenutnog korisnika (npr. ugovor, rešenje registarskog suda o statusnoj izmeni i sl.). Tako bi se, primera radi, izmena osnivača elektronskog medija odnosila i na izmenu korisnika frekvencije i dozvole, što bi sve trebalo regulisati ugovorom o prenosu osnivačkih prava između dva preduzeća – starog i novog osnivača radiodifuznog javnog glasila, naravno pod uslovom da je i sticalac preduzeće registrovano za delatnost radio difuzije
.

Naposletku, Modelom zakona je ispravljeno prestrogo rešenje postojećeg zakonodavstva po kome je i tregovcima emisionom opremom nabavka te opreme uslovljena izdavanjem dozvole, pošto je licima koja se bave nabavkom radiodifuznih radio stanica radi dalje prodaje dozvoljeno da ih nabavljaju bez dozvole
. Razlozi za uvođenje ovakvog rešenja objašnjeni su gore, prilikom davanja kritike na postojeće rešenje.

Poslednja odredba telekomunikacionog medijskog prava u Modelu zakona predviđa primenu pravila koja se odnose na radio stanice propisanih opštim telekomunikacionim zakonom, pod uslovom da Modelom zakona nije predviđeno nešto drugo
. I ovakav potez autora Modela zakona bio je nužan s obzirom na to da je odlučeno da se deo telekomunikacionog prava reguliše u okviru medijskog zakonodavstva. Kako Model zakona implicira postojanje opšteg telekomunikacionog zakona, to je bilo nužno predvideti supsidijarnu primenu opšteg zakona i na radiodifuzne radio stanice, odnosno predajnike i linkove elektronskih medija, u slučaju da Modelom zakona nije predviđen poseban pravni režim. Na taj način se premošćava i problem nepotpunog regulisanja ove materije Modelom zakona, do čega je takođe moralo doći jer bi u suprotnom došlo do preteranog regulisanja telekomunikacione materije medijskim zakonodavstvom.

Ovim se iscrpljuje telekomunikacioni deo medijskog prava. Kao što se moglo videti, postojeće stanje u ovoj pravnoj oblasti ne može se nazvati ni zadovoljavajućim. To se vidi kako u samom zakonodavstvu, odnosno propisima, tako i u primeni tih propisa, koja je dovela do selektivne zabrane rada pojedinih elektronskih medija na osnovu njihove (nepoželjne za vlast) programske orijentacije, što je s aspekta slobode izražavanja, kako je ona definisana međunarodnopravnim izvorima, nedopustivo. S druge strane, Model zakona daje jedan koliko-toliko koherentan sistem telekomunikacionog dela medijskog prava, koji ostavlja namanje moguće prostora za arbitrernost i programsku selekciju elektronskih medija, čime bi se i naš pravni sistem upodobio međunarodnim standardima u ovoj oblasti. Koliko bi rešenja Modela zakona zadovoljavala potrebe prakse nije moguće reći pre nego što bi se taj zakon usvojio, ali mišljenja smo da bi ona mogla da posluže kao solidna osnova za rad nadležnih organa u ovoj oblasti.

II OSNIVANJE, REGISTRACIJA I PRESTANAK JAVNIH GLASILA 

- STATUSNO PRAVO MEDIJA -

Skup pravila koja se odnose na nastanak i prestanak javnih glasila sačinjavaju statusni deo medijskog prava. Tim pravilima propisuje se kako jedno javno glasilo nastaje, od kada to glasilo ima pravo na izdavanje, odnosno emitovanje i kada i pod kojim uslovima prestaje. Centralni institut statusnog medijskog prava u Jugoslaviji tradicionalno je registar u koji se javna glasila upisuju. Iako sam trenutak nastanka javnog glasila nije, po odredbama kako postojećeg zakonodavstva tako i Modela zakona, uvek vezan za registar, on ima izuzetno značajnu ulogu jer je momenat otpočinjanja sa radom medija i prestanka prava na rad medija u tesnoj vezi sa pravilima kojima je regulisan postupak upisa i brisanja iz registra. Otud drugi deo Modela zakona nosi naslov "Osnivanje, registracija i prestanak javnih glasila", i zbog toga ćemo težište proučavanja statusnog dela medijskog prava usmeriti upravo na registar medija.

Registar javnih glasila, kao poseban institut medijskog prava, predviđen je i Zakonom o osnovama sistema javnog informisanja (Službeni list Socijalističke Federativne Republike Jugoslavije broj 84/1990) i Zakonom o javnom informisanju (Službeni glasnik Republike Srbije broj 19/1991), kao zakonima koji su na snazi u vreme pripremanja ovog Modela zakona, tako da je reč o institutu koji predstavlja deo pravne tradicije ove grane prava u Jugoslaviji. Dosadašnja pravna regulativa i praksa organa nadležnog za vođenje Registra sredstava javnog informisanja pri Ministarstvu za informacije Republike Srbije, međutim, bili su jedan od osnovnih razloga da se ovaj institut u Modelu Zakona obradi na kvalitativno drugačiji način. Naime, pomenuti registar ima u pozitivnopravnom sistemu medijskog prava ulogu koja mu, po mišljenju autora Modela zakona, nikako ne pripada, što je u praksi prouzrokovalo stvaranje "začaranog kruga" i dovelo do nemogućnosti osnivanja, odnosno zakonitog rada medija u Srbiji. Ono što je u Modelu zakona novo je pre svega polazna tačka u regulativi registra javnih glasila. Naime, autori su u Modelu zakona pošli od načela slobode informisanja, kako je ona garantovana u međunarodnopravnim dokumentima i Ustavu Srbije, a potom i od svrhe koju sam institut registra medija uopšte ima u medijskom pravu. Tako, polazeći od odredbe člana 19. Pakta o građanskim i političkim pravima i člana 10. Evropske konvencije za zaštitu ljudskih prava i osnovnih sloboda, stalo se na stanovište da, mada takav kriterijum ne postoji u članu 46. Ustava Srbije, sva ograničenja garantovanog prava odnosno slobode treba da budu takva da su neophodna, te da se svrha ograničenja valja ostvarivati na način koji najmanje "škodi" samom garantovanom pravu, odnosno slobodi (tzv. "uslov proporcionalnosti"
). Svrha postojanja registra medija, prema shvatanju autora Modela zakona, jeste stvaranje pouzdane baze podataka o sedištu, nazivu i odgovornim licima svakog medija na teritoriji određene države, kako bi država ili lica koja smatraju da je radom medija povređeno neko njihovo pravo ili interes mogla da dobiju informaciju o tome kome i kuda mogu da upute neki od svojih zahteva na koji su po odredbama Modela zakona i drugih propisa ovlašćeni. Uostalom, i važeći Zakon o osnovama sistema javnog informisanja predviđa postojanje registra javnih glasila "radi evidentiranja..."
. Stoga je uslovljavanje otpočinjanja sa radom određenog medija upisom istog u registar, kakav je u Srbiji prema važećem pravu slučaj, pretvaranje organa namenjenog za evidenciju u organ koji izdaje dozvole za rad medija, što je svakako preterano ograničenje, naročito ako se uzme u obzir da je elektronskim medijima u praksi nemoguće da se upišu u pomenuti registar. Zbog toga se u Modelu zakona od trenutno postojećeg sistema upisa, koji se u praksi pretvorio u sistem dozvole, prešlo na sistem prijave, po kome javna glasila mogu da otpočnu sa radom već pošto nadležnom organu podnesu prijavu sa određenim prilozima, dakle i pre nego što taj organ donese rešenje o upisu u registar. Pored toga, lista priloga uz zahtev za upis u registar precizno je određena u samom tekstu Modela zakona, što je svakako netipično s obzirom na to da je reč o materiji kojoj je mesto u podzakonskim aktima. Međutim, odstupanje od opšteg pravila u ovom slučaju je inspirisano postojećim stanjem u praksi, koje je takvo da se lista priloga uz prijavu određuje internim aktima rukovodioca registra i to na takav način da se broj priloga proširuje do te mere da, primera radi, elektronski mediji ne mogu biti upisani u registar izuzev ako imaju potpisan ugovor o poslovnoj i tehničkoj saradnji sa RTS-om. Uporednopravno posmatrano, registar medija koji je isti ili sličan s onim predviđenim u Modelu zakona postoji u pojedinim državama Australije
, potom Francuskoj, Španiji, Švedskoj, Švajcarskoj
 i Ujedinjenom Kraljevstvu
. U Sjedinjenim Američkim Državama postoji jak otpor prema bilo kakvim formalnostima koje se smatraju prethodnom cenzurom, dok u Nemačkoj i Austriji ne postoji registar, ali detaljno je regulisana obaveza postojanja impresuma koja za cilj ima ostvarivanje iste svrhe. Mi smo se odlučili da registar, prerađen na već opisani način, zadržimo u medijskom pravu Srbije između ostalog i zbog toga što smo mišljenja da institute koji postoje godinama i koji su deo pravne tradicije ne treba bez značajnog razloga izbacivati iz pravnog sistema.
Pored upodobljavanja odredaba o registru njegovoj svrsi, ovaj deo Modela zakona donosi još nekoliko izuzetno značajnih novina u statusni deo medijskog prava. Pre svega, ističe se odredba člana 14. prema kojoj osnivači javnih glasila mogu biti i strana lica, bez ograničenja udela u vlasništvu
. Ova izmena posledica je liberalnog stava autora prema navedenom pitanju, odnosno ocena da je ograničenje predviđeno za strance arhaično, te da je posledica postojanja samoupravnog socijalističkog, odnosno komunističkog autokratskog društvenog uređenja u Srbiji posle Drugog svetskog rata (pošto su takva društva bila ksenofobična). Drugim rečima, u situaciji kada se integracioni procesi u Evropi i svetu šire i razvijaju, i kada je tehnologija napredovala do te mere da satelitskim pokrivanjem jedno javno glasilo može istovremeno svojim programom "pokriti" čitav globus, ograničavanje učešća stranaca u javnom informisanju zaista deluje i zvuči kao relikt prošlosti. Tim pre što i stranci, kao i domaća lica, imaju jednake obaveze u obavljanju delatnosti javnog informisanja, pa ukidanje postojećeg ograničenja ne znači omogućavanje vođenja strane propagande u Jugoslaviji već jednostavno omogućavanje stranom kapitalu (koji je nesumnjivo preko potreban) da uđe i u ovu, po pravilu atraktivnu, oblast poslovanja. Istini za volju, i neke razvijene zemlje imaju ograničenja za strance, naročito u oblasti elektronskih medija
, međutim mišljenja smo da se u ovom slučaju ne treba ugledati na zastarelu regulativu razvijenih zemalja već treba imati u vidu kako razvojne tendencije tako i potrebe domaćeg tržišta.

Naposletku, valja istaći još jednu, uslovno rečeno, novinu, takođe u vezi s odredbom člana 14. Modela zakona, a to je propis da elektronske medije mogu osnivati samo preduzeća. Ovakva odredba, zapravo, ne predstavlja novinu u našem medijskom pravu, jer i u dosadašnjoj praksi samo preduzeća su mogla da se bave delatnošću radija i televizije, odnosno samo su ona mogla osnivati radiodifuzna javna glasila. Samo, dosada je takva odredba bila propisana podzakonskim aktom, koji je nezakonito sužavao zakonom garantovano pravo "svih lica" da osnivaju javna glasila, a sada je ta odredba stavljena direktno u zakonski tekst, gde joj je i mesto. Razlog za ovo "ograničenje"
 je činjenica da su radio i TV stanice, sa čisto komercijalnog gledišta, značajni poslovni potencijali te da, sem delatnosti javnog informisanja, sobom nose i značajnu mogućnost zarade kroz reklamiranje i druge čisto komercijalne operacije, za šta je svakako povoljniji status preduzeća od statusa npr. neprofitnog udruženja građana ili fondacije ili fonda. Ono što je još značajnije je činjenica da su elektronski mediji zaista potencijalno veoma opasni u smislu nanošenja nematerijalne, pa i materijalne štete trećim licima.U interesu je lica kojima je radom javnog glasila naneta šteta da njegov osnivač bude preduzeće, koje je svakako solidniji dužnik od pojedinca.

Pređimo sada na analizu pojedinih odredaba ovog dela Modela zakona. Članom trinaestim proklamuje se, pre svega, načelo slobode osnivanja javnih glasila, i to uz naglasak na nepostojanje posebne dozvole za njihovo osnivanje. Pored toga, u skladu sa Ustavom Srbije, proširujući tumačenje člana 46. st. 3. tog Ustava, naglašava se da se osnivanje javnih glasila prijavljuje nadležnom organu, što predstavlja izmenu u odnosu na postojeće propise, koji su propisivali obavezu upisa u registar kod nadležnog organa
. Činjenica da se umesto sistema upisa uvodi liberalniji sistem prijave na taj način je naglašena već u uvodnoj odredbi ovog dela zakona, a razrađena je docnije, u narednim članovima. Ova izmena, kao što je već napomenuto, posledica je kako postojeće restriktivne prakse koja je pratila sistem upisa tako i svrhe postojanja registra medija, a ta je evidentiranje određenih podataka o mediju zarad zaštite interesa trećih lica i javnog, odnosno državnog interesa. Već prvi stav člana 14. unosi u Model zakona jednu od najznačajnijih, suštinskih izmena u statusno medijsko pravo u Srbiji, a to je dozvoljavanje strancima da osnivaju javna glasila. Da podsetimo, po sadašnjim propisima
 strancima je bilo zabranjeno da samostalno, kao fizička lica, osnivaju javna glasila, a njihovo učešće u pravnim licima koja osnivaju javna glasila bilo je ograničeno na 49% vlasništva. Razlozi za ovako krupnu promenu već su navedeni, a pored njih postoji i jedan "praktičan" razlog - po mišljenju autora, zakonodavac koji prihvati ovakvu izmenu medijskog prava u Srbiji je zakonodavac pod čijom vladom će mediji u Srbiji biti trajno i dosledno demokratizovani. Nasuprot tome, zakonodavac koji prihvati neka od rešenja ponuđenih u Modelu zakona, ali ne i ovo, pokazaće da je za veći stepen slobode medija od trenutno (ne)postojećeg, ali da i dalje razmišlja na "prošlovremenski" način, što znači da je potencijal ugrožavanja slobode medija i dalje relativno visok. Tako, prihvatanje odredbe stava 1 člana 14 Modela zakona može da posluži kao svojevrstan indikator stepena "liberalnosti" jedne vlasti u odnosu na medije. Inače, autori zakona su mišljenja da bi značajniji upliv stranog kapitala u oblast informisanja istovremeno, sem novih radnih mesta, značio i napredak u tehnološkom smislu i u pogledu obučenosti kadrova, od tehničara do novinara, privlačenje velikih stranih oglašivača itd. - najkraće rečeno, značajan ekonomski potencijal u zemlji koju već dugi niz godina, pored svih ostalih nevolja, kao njihova posledica (ili uzrok, po mišljenju nekih) muči duboka ekonomska kriza. Pritom, ako se iz optike isključi iracionalna ksenofobija i verovanje u svetske zavere, koji su autorima Modela zakona strani, nema nikakve opasnosti po našu državu od mogućnosti stranca da u njoj osnuje javno glasilo. Upravo zbog toga je iz medijskog prava izbačeno svako ograničenje za lica koja nisu državljani SRJ. Drugi stav ovoga člana, iako na prvi pogled takođe predstavlja novinu u našem medijskom pravu, zapravo ne donosi ništa novo, jer su u praksi i danas zahteva da osnivač radio ili TV stanice (ili, terminološki preciznije, radio ili TV programa, čiji je zajednički naziv "radiodifuzna javna glasila") bude preduzeće registrovano za delatnost emitovanja programa
, pošto u suprotnom nije moguće niti dobiti na korišćenje radio-frekvenciju odnosno TV kanal, niti dobiti dozvolu za radio stanicu (predajnik, link...). Kao što je pomenuto, Model zakona samo čini ovakav propis legalnim, odnosno podiže ga sa nivoa podzakonskih akata na nivo zakona, gde je ovakvoj odredbi i mesto. Motivi usvajanja ovakvog rešenja izneti su gore, i mada se oko ovog pitanja među autorima vodila dosta teška diskusija, naposletku je stav da elektronske medije treba da osnivaju samo preduzeća jednoglasno usvojen. Naravno, krajnji argument je bilo stavljanje van snage prvih 15 članova Zakona o radio televiziji Srbije, čiji član 1. i 3. stvaraju još jedan "začarani krug" pozitivnog medijskog prava, pošto se zahvaljujući njima za osnivanje preduzeća za emitovanje RTV programa traži da osnivač već ima dodeljenu frekvenciju na korišćenje, a jedan od uslova za dobijanje frekvencije je da je podnosilac zahteva preduzeće registrovano za emitovanje RTV programa. Na taj način odredba čl. 14. st. 2. ovog Modela zakona uopšte ne predstavlja praktično ograničenje medijske slobode, jer svako poslovno sposobno lice, uz ispunjenje opštih uslova iz Zakona o preduzećima (nekažnjavanje za privredne prestupe itd.), može osnovati preduzeće za emitovanje RTV programa (ograničenja za tako nešto sada se nalaze u pomenutom Zakonu o radio televiziji), koje dalje može osnovati radiodifuzno javno glasilo, odnosno elektronski medij. Treći stav člana 14. predstavlja prihvatanje dosadašnjeg rešenja da jedno javno glasilo može imati više osnivača
, odnosno da jedan osnivač može osnovati više javnih glasila
. Ovaj drugi slučaj sobom nosi opasnost od formiranja informativnog monopola, ali autori Modela zakona stali su na stanovište da sem načelne odredbe o prvom delu zakona ne regulišu detaljnije zabranu monopola, već da taj posao prepuste Antimonopolskoj komisiji koja postoji na osnovu opšteg Antimonopolskog zakona (Sl. list SRJ br. 29/1996) čije odredbe primenjuje. Četvrti stav člana 14. unet je da bi se razjasnilo jedno pitanje koje je u dosadašnjoj praksi bilo sporno, mada se može reći da je sada stav koji je unet u tekst zakona opšteusvojen. Naime, dešavalo se da rukovodioci registra javnih glasila zauzmu stav da javno glasilo prestaje da postoji u slučaju da se promeni njegov osnivač, što je u praksi značilo da prilikom prenosa osnivačkih prava mora ponovo da se sprovede postupak upisa javnog glasila ab initio. Prema novijoj praksi i pomenutoj odredbi Modela zakona, promena osnivača je samo jedna od promena podataka koji se upisuju u registar, te u slučaju prenosa osnivačkih prava javno glasilo treba samo da prijavi promenu registru i ne smatra se da je ono prestalo da postoji.

S OBZIROM NA SUSPENZIJU STAROG SAVEZNOG ZAKONA, U ČLANU 14. NEDOSTAJE JEDAN POSEBAN STAV KOJI BI GLASIO "Javna glasila nemaju status pravnog lica." Komentar uz ovaj stav bi glasio: Ovaj stav preuzet je iz dosadašnjih propisa, što dalje znači da je i u Modelu zakona predviđena složena statusnopravna struktura medijskog prava, sa pojmom "javnog glasila" koje nije pravno lice, a opet jeste skup ljudi koji proizvode i izdaju, odnosno emituju štampu ili RTV program. Konstrukcija sa postojanjem "javnog glasila" možda nije "nemački" dosledna (primera radi, niz odredaba Modela zakona stilizovan je tako da se neko pravo ili obaveza vezuju za "javno glasilo", što je apsurdno s obzirom na to da javno glasilo nije pravno lice, dakle nije pravni subjekat i ne može da bude nosilac bilo kakvih prava i obaveza u pravu), ali poštuje našu pravnu tradiciju i pruža dovoljno prostora za kreativno tumačenje pojedinih odredaba od strane organa koji primenjuje zakon (tako, "obaveza javnog glasila" će u nekim slučajevima biti obaveza odgovornog urednika, nekad i obaveza autora priloga, a ponekad obaveza osnivača javnog glasila, što sve zavisi od konkretnih okolnosti slučaja).

Osnivanje javnog glasila vrši se donošenjem akta o osnivanju od strane osnivača, što je i dosad bio slučaj. Dakle, što se samog načina osnivanja medija tiče, Model zakona ne odstupa od postojećih jugoslovenskih propisa i tradicije. Akt o osnivanju ima određenu propisanu minimalnu sadržinu, čiji je obim određen onim što se smatralo neophodnim da jedno javno glasilo mora imati da bi postojalo. U pogledu na postojeće propise, krug obaveznih elemenata akta o osnivanju javnog glasila je sužen - samo ono što je potrebno za identifikaciju medija i odgovornog pravnog i fizičkog lica koje stoji "iza" njega je obavezno, dok sve ostalo - npr. način finansiranja, programska orijentacija i sl. - može ali ne mora da bude deo akta o osnivanju. Razlog za navedeno suženje je identičan sa razlozima za druge izmene u vezi sa registrom medija - svi ostali elementi, kada bi bili obavezni, predstavljali bi bespotrebno ograničenje slobode informisanja. Uzmimo za primer programsku orijentaciju - autori Modela zakona nisu mogli da nađu nijedno opravdanje da podatak o njoj bude obavezan element akta o osnivanju medija, osim eventualno potreba statistike ili sličnih. Pošto se došlo do zaključka da ne postoji ni pretežni privatni niti pretežni javni interes koji bi opravdao ograničenje slobode medija obvezivanjem osnivača da u akt o osnivanju mora staviti i programsku orijentaciju glasila, ona je izostavljena iz obavezne sadržine tog akta. Stav 3. člana 15. je našao svoje mesto tek posle duge diskusije između autora i značajnog prilagođavanja prvobitno predloženog teksta. Tako, ono što je u Modelu zakona ostalo je da se aktom o osnivanju moraju regulisati odnosi osnivača i "glodura"
 javnog glasila, bez ulaženja u sadržinu tih odnosa. Prva verzija nije imala ovakvu odredbu, dok je "amandman" sadržao odredbu koja je ulazila u materijalno regulisanje odnosa osnivača i "glodura", a sem toga i odnosa "glodura" i redakcije. Posle duge rasprave stalo se na stanovište da je odredba koja sada postoji u Modelu zakona dovoljna da osnivača i glavnog i odgovornog urednika opomene da treba da regulišu svoje odnose aktom o osnivanju, ne ulazeći u to kako to treba da učine, a sve da bi se izbegli u praksi česti nesporazumi između ta dva lica
.

Celokupan član 16. preuzet je iz postojećih propisa, jer mediji koji se finansiraju od strane države, dakle od strane svih poreskih obveznika, moraju imati posebne obaveze, različite od onih koje imaju mediji čiji je osnivač privatnopravni subjekt. Zanimljivo je napomenuti da se ova odredba u praksi naše zemlje ubedljivo najviše krši, od svih medijskopravnih odredaba, i da to u javnosti uopšte ne izaziva reakciju, što svedoči o relativno niskoj svesti o značaju slobode informisanja u građanstvu. Tako, dnevni list "BORBA", čiji je osnivač Savezna vlada, otvoreno se deklariše kao list "leve orijentacije", kao da je posredi privatno ili partijsko, a ne državno, dakle glasilo svih građana, od "ultra desnih" do "ultra levih". Ovaj slučaj je najdrastičniji upravo zbog toga što se navedena odredba otvoreno i javno krši, dok je u slučaju npr. RTS-a, Radio Beograda, ili Studija B to vrši prikriveno.

Članom 17. određena je svrha postojanja registra, organ koji ga vodi i krug podataka koji se u njega upisuju. Kao i kod obaveznih elemenata akta o osnivanju, i ovde se obraćala pažnja na činjenicu da se samo najneophodniji podaci upisuju u registar, pri čemu se kriterijum "neophodnosti" određuje prema svrsi registra. Pritom, pored obaveznih elemenata, ostavljena je mogućnost da se u registar fakultativno upiše i programska orijentacija. Činjenica da je u pitanju glasilo koje se finansira iz budžeta takođe se posebno notira u registru, i to upravo zbog posebnih programskih i drugih obaveza takvih glasila koje predviđa Model zakona. Naposletku, odredba da se u registar ne mogu upisati dva javna glasila istog naziva preuzeta je iz postojećih propisa da bi se izbegle moguće zabune u pogledu identiteta glasila.

Članom 18. umesto postojećeg sistema upisa (koji se u praksi pretvorio u sistem dozvole) u naše medijsko pravo bi se uveo sistem prijave u vezi sa trenutkom od koga javno glasilo može da otpočne sa radom, o čemu je već bilo reči. Ipak, treba napomenuti da nije dovoljno podneti samo prijavu za upis da bi se moglo otpočeti sa radom, već je neophodno dostaviti i neke od priloga - dokaz o identitetu i adresi osnivača glasila. Razlog za ovakvo rešenje je pravna sigurnost trećih lica, koja mogu biti povređena radom javnog glasila, jer se identifikacijom osnivača zapravo vrši identifikacija potencijalnog štetnika. Na ovaj način, po mišljenju autora, nađena je "zlatna sredina" između američkog rešenja, koje svaku obavezu prijave smatra prethodnom cenzurom i dogmatski se drži apsolutne slobode misli i izražavanja, i postojećeg rešenja koje je dovelo do toga da jedan upravni organ odlučuje o pravu na rad medija, što je svakako nedopustivo s aspekta slobode izražavanja.

Članovi 19. – 23. Modela zakona regulišu postupak upisa javnog glasila u registar. Član 19, kao prvi u tom nizu, određuje koje lice podnosi prijavu, kao i koji se dokazi uz prijavu prilažu. Štaviše, Model zakona taksativno nabraja koje priloge treba da ima prijava za upis u registar da bi se smatrala potpunom i izričito propisuje da se podzakonskim aktima ne može naložiti podnošenje bilo kakvih dodatnih priloga uz prijavu. Što se nabrojanog u stavu 3. tiče, dokaz o identitetu osnivača bila bi bilo kopija lične karte bilo kopija izvoda iz sudskog ili drugog registra (za pravna lica), dokaz o identitetu odgovornog urednika kopija njegove lične karte, a dokaz o identitetu izdavača takođe bilo kopija lične karte bilo kopija izvoda iz registra, kada je izdavač pravno lice. Pritom, naravno, ako javno glasilo nema posebnog izdavača, nikakve podatke o njemu nije potrebno dostavljati. Prilikom prezentacije radnih verzija Modela zakona novinarima i pravnicima, jedna od najčešćih primedbi odnosila se na odredbu stava 4. ovog člana, i to s obrazloženjem da je ono što je tim stavom propisano u stvari opšte pravno pravilo po načelu zakonitosti, te da bi se to pravilo primenjivelo i da stav 4. ne postoji u tekstu. Obrazloženje autora Modela zakona bilo je i ostalo da stav 4. postoji u članu 19. kako bi se pravilo "bolje podrazumevalo". Naime, iako opšte pravno pravilo - da se podzakonskim aktima može samo "razrađivati" ono što je propisano zakonom te da se ne sme ići dalje od zakona u smislu propisivanja dodatnih formalnosti i uslova podzakonskim aktima – važi i sada, praksa donosioca propisa, posebno u medijskopravnoj oblasti, je upravo takva da predstavlja kršenje navedenog pravila. Primera radi, rukovodilac odeljenja registra sredstava javnog informisanja pri Ministarstvu za informacije doneo je Uputstvo za upis radio difuznih organizacija u registar sredstava javnog informisanja, koje nije objavljeno u Službenom glasniku Republike Srbije, a pritom sadrži odredbe koje čine upis radiodifuznog javnog glasila u registar (a po postojećem sistemu upisa i njihov zakonit rad) nemogućim
. Naposletku, član 19. Modela zakona delegira nadležnost rukovodiocu registra da donese propis (npr. pravilnik) kojim će bliže odrediti sam način rada registra, u skladu sa zakonskim odredbama. Odredba člana 20. takođe nije nova u jugoslovenskom zakonodavstvu – ona odgovara odredbi člana 9. postojećeg srpskog Zakona o javnom informisanju (Sl. glasnik RS 19/1991). Odredba ima za cilj sprečavanje negativnog uticaja neažurnosti rada upravnih organa na pravni položaj medija, pa je zbog toga preuzeta u Model zakona. Naravno, u dosadašnjoj praksi ovakva odredba nije ispunjavala svoju svrhu zbog opšte klime zatvorenosti u pogledu ozakonjenja rada medija – primera radi, iako se za neki medij po ovakvoj odredbi postojećeg zakona smatralo da je upisan u registar, to nije moglo pomoći tom istom mediju kada mu je, u postupku npr. dobijanja dozvole za predajnik, traženo da prezentira dokaz o upisu u registar – organ koji izdaje te dozvole nije priznavao dejstvo pretpostavke navedene u ovoj odredbi već je izričito tražio dokument potpisan od rukovodioca registra kojim se potvrđuje da je medij upisan u registar
. Pretpostavka autora Modela zakona je da će praksa organa države u kojoj bi ovaj Model postao pozitivnopravni propis promeniti, te da će se pretpostavka upisa predviđena članom 20. poštovati u svim drugim postupcima u kojima se kao dokaz traži potvrda o upisu u registar. Članom 21. je na detaljan način regulisana situacija u kojoj nadležni organ odbija upis javnog glasila u registar, a naročito s obzirom na pravo javnog glasila na izdavanje, odnosno emitovanje
. Tako nepotpunost prijave predstavlja jedini razlog za odbijanje upisa medija u registar
, i to tek u slučaju da je podnosilac ni u dodatnom roku ne upotpuni. Protiv rešenja kojim se odbija upis nije moguće žaliti se u upravnom postupku, ali se može pokrenuti upravni spor pred Vrhovnim sudom, koji bi za odlučivanje bio nadležan. Pravo na izdavanje, odnosno emitovanje, gubilo bi se tek u slučaju da nema blagovremene tužbe u upravnom sporu, ili kada sud svojom odlukom potvrdi rešenje o odbijanju upisa, odbivši tužbu podnosioca. Za razliku od toga, u pozitivnopravnom sistemu donošenje prvostepenog rešenja o odbijanju upisa sprečava podnosioca zahteva za upis da otpočne sa radom
. Kao i u dosadašnjim propisima, i u odredbama Modela zakona o registru javnih glasila postoji obaveza osnivača glasila da prijavi promenu podataka koji se u registru vode, s tim što je postojeći rok od 5 produžen na 15 dana. Ovo pre svega zbog toga što je ažurnost registra i tačnost podataka koje on sadrži od presudnog značaja za ostvarivanje njegove svrhe. Upravo zbog toga, organu nadležnom za vođenje registra na raspolaganju stoje ovlašćenja predviđena članom 22. stav 2. i 3. Modela zakona, t.j. on može da naloži osnivaču da prijavi promenu (ako dođe do saznanja da je nastupila promena), a ako ovaj to ne učini i da sam, u posebnom postupku, utvrdi da je promena nastupila i izvrši njen upis. Upravo zbog ovog poslednjeg odredba člana 22. stav 4. dobija na značaju, jer dostavljanje rešenja o upisu promene posebno je značajno u situaciji kada je promenu utvrdio i upisao sam nadležni organ, koristeći ovlašćenje iz stava 3 istog člana, jer osnivač odnosno odgovorni urednik javnog glasila tek po prijemu otpravka rešenja mogu saznati u čemu se sastoji upisana promena a potom se eventualno žaliti na rešenje ili u novom postupku menjati podatak koji je upisan na osnovu inicijative nadležnog organa. Model zakona nije izričito regulisao pitanje pravne prirode upisa podatka u registar javnih glasila, što je učinjeno namerno, kako bi se praksi ostavilo dovoljno prostora da dođe do najadekvatnijeg rešenja svakog konkretnog slučaja. Moguće je upis smatrati konstitutivnim, što bi značilo da je lice upisano kao odgovorni urednik glasila to bilo sve dok se ne izvrši upis promene tog podatka. To znači da bi i odgovorni urednik koji je smenjen bio odgovoran za ono što glasilo objavljuje sve dok osnivač, ili sam nadležni organ, ne izvrše promenu upisa u registru. To takođe znači da bi oštećeno lice moglo tužiti lice označeno u registru kao odgovorni urednik iako je upis "stari", odnosno iako je odgovorni urednik smenjen, i ne bi bilo nedostatka pasivne legitimacije. Ovakvo rešenje išlo bi za tim da najviše zaštiti interese lica čija prava mogu biti povređena radom javnog glasila, jer bi ta lica mogla tužiti lice označeno u registru bez bojazni da će "promašiti" lice koje treba tužiti. Međutim, negativne posledice ovakvog rešenja postojale bi na strani lica koje je bilo upisano kao odgovorni urednik a smenjeno je, jer bi ono praktično prekršajno i građanski moglo da odgovara za nešto nad čime nije imalo faktičku kontrolu, odnosno odgovaralo bi bez obzira na krivicu, što svakako u pojedinim slučajevima može biti prestrogo. S druge strane, upis se može smatrati i deklerativnim, što znači da lice koje je upisano kao odgovorni urednik može i ne biti na toj funkciji u tom glasilu, ako je npr. u međuvremenu smenjeno od strane nadležnog subjekta. Takvo rešenje bilo bi pravičnije za odgovorne urednike, ali bi otežalo položaj potencijalno oštećenog lica, koje bi moglo biti izloženo stalnoj potrazi za pasivno legitimisanim tuženim. Pored toga, situaciju kod bilo kog od ova dva shvatanja prirode upisa komplikovalo bi naznačenje različitih podataka u impresumu javnog glasila - šta ako registar kaže jedno a impresum drugo? Upravo zbog toga Model zakona nije izričito regulisao pomenuta pitanja, kako bi organu koji primenjuje propis omogućio da u svakom pojedinom slučaju odluči pravilno, uzimajući u obzir sve okolnosti slučaja. Tako će u nekom slučaju upis biti smatran konstitutivnim, a u nekom drugom deklerativnim, već u zavisnosti od činjenica koje slučaj čine. Trenutak prestanka javnog glasila je u Modelu zakona, kao i u postojećim propisima, vezan za činjenicu brisanja glasila iz registra. Razlika od dosadašnje regulative i prakse je drugačije regulisan trenutak kada javno glasilo gubi pravo na dalji rad - prema postojećem stanju to se dešavalo odmah po donošenju rešenja o brisanju, što znači da je upravni organ mogao odlučivati o prestanku prava na rad medija, dok se po sistemu Modela zakona poslednja reč daje Vrhovnom sudu kao najvišoj sudskoj instanci, naravno sve pod uslovom da zainteresovano lice pokrene pred tim sudom upravni spor. Lista razloga za brisanje javnog glasila iz registra je svedena na razumnu meru, a mogućnost postojanja brisanja javnog glasila iz registra kao vida sankcije nije predviđena pošto Model zakona ide za tim da samom glasilu kao takvom nikada ne može da bude zabranjen rad, iako je moguće zabraniti objavljivanje pojedine informacije, a pod određenim uslovima i oduzimanje i pečaćenje celokupnih tiraža pojedinih brojeva štampe.

DODATAK - ODREDBE NOVOG SRPSKOG ZAKONA O JAVNOM INFORMISANJU

Dana 20. oktobra 1998. Narodna skupština Republike Srbije usvojila je po hitnom postupku novi srpski Zakon o javnom informisanju (Sl. glasnik Republike Srbije br. 36/1998-860), kojim je na donekle nov način regulisan i institut Registra javnih glasila, mada bez velikih izmena u odnosu na raniji zakon. U regulisanju ovog instituta Vlada Srbije, kao predlagač zakona, evidentno je imala u vidu rešenja predložena u Modelu zakona, ali na žalost, sem izvesnih poboljšanja u pogledu jasnosti i preciznosti zakonskog teksta, nijedno od značajnih novih rešenja predloženih Modelom zakona za oblast Registra medija nije usvojeno. Tako, u pogledu registra medija zadržan je sistem upisa
 odnosno nije prihvaćen sistem prijave predložen Modelom zakona
. Pored toga, ni ukidanje ograničenja za strance nije prihvaćeno, već je predviđeno da strana lica mogu da osnivaju medije pod uslovima propisanim saveznim zakonom, što ih po postojećem stanju stvari ograničava na 49% udela u osnivaču medija. U vezi sa takvim rešenjem, zanimljivo je osvrnuti se i na deo ovog rada u kome je izneta tvrdnja da će ukidanje restrikcija za strance biti "signalizator" demokratičnosti vlasti koja to učini - zaključak je da vlast koja je usvojila novi Zakon o javnom informisanju nikako nije demokratična
, što se uostalom nesumnjivo nameće analizom celokupnog novog zakona. Štaviše, članom 27. novog zakona zabranjeno je domaćim medijima reemitovanje stranih programa na srpskom jeziku i jezicima nacionalnih manjina, što predstavlja još veće ograničenje za strance a ujedno i povredu zajamčene slobode izražavanja onako kako je predviđena međunarodnim standardima i Ustavom Srbije. U pogledu novine da samo preduzeća mogu biti osnivači elektronskih medija, novi zakon je prihvatio takvo rešenje ali je opet izbegnuto izričito propisivanje - novi zakon u pogledu osnivanja elektronskih medija upućuje na Zakon o radio televiziji
 i njegova rešenja kojima je stvoren začarani krug koji onemogućava osnivanje elektronskih medija. Dakle, ništa od bitno novog što je sadržavao Model zakona nije usvojeno u novom srpskom medijskom zakonu.

Analizirajmo odredbe novog srpskog medijskog zakona o registru medija, i uporedimo ih sa rešenjima predloženim Modelom zakona.

Pre svega, može se istaći da je novi srpski zakon iz Modela zakona preuzeo naslov dela koji se odnosi na registar medija (Osnivanje, registracija i prestanak javnih glasila), njegovo mesto u sistematizaciji zakona (deo II, odmah posle opštih odredbi) i samu unutrašnju sistematizaciju odredaba tog odeljka. Prvi član novog zakona, čl. 12, odgovara čl. 13. Modela, s tim što ima i dodatni stav kojim se osnivanje elektronskih medija prepušta regulativi posebnog zakona. Član 13. zakona, koji odgovara članu 14. Modela, predviđa da sva fizička i pravna lica mogu da osnivaju javna glasila, u skladu s zakonom, ali ograničava strana lica upućujući na odredbe saveznog zakona. Stav da javno glasilo može imati više osnivača a da jedan osnivač može izdavati više glasila, kao i stav da javno glasilo ne prestaje prenosom osnivačkih prava, izostavljeni su u novom zakonu. Član 14. novog zakona, koji se odnosi na akt o osnivanju javnog glasila, gotovo je u celosti prepisani čl. 15. Modela, s tim što se kao obavezna sadržina akta o osnivanju navodi i "izvor i način finansiranja". Dobra strana ovog člana novog zakona je prihvatanje rešenja da se aktom o osnivanju mora regulisati odnos osnivača i glodura glasila, ali zahtev da se u taj akt unosi izvor i način finansiranja suvišan je, kao što je ranije objašnjeno. Član 16. Modela zakona, koji predviđa posebne obaveze za medije koji se finansiraju iz budžeta, izostavljen je, što predstavlja nelogičnost i pogoršanje u odnosu na stari zakon iz 1991. godine. Naime, mediji koje finansiraju svi građani kroz fiskalna davanja moraju svoj rad prilagoditi toj činjenici pa ne smeju da budu stranački ili na drugi način usmereni. Član 15. novog zakona odgovara sadržinski članu 17. Modela, a njime se propisuje koji podaci se upisuju u registar. U odnosu na Model zakona, novi srpski zakon proširuje broj tih podataka zahtevom da se u registar upiše vrsta glasila, izvor i način finansiranja, podaci o štampariji (kada je reč o štampi) i podaci o "odgovarajućim dozvolama" (za predajnik, odnosno frekvenciju) za elektronske medije, dok je izostavljeno traženje upisa činjenice da se medij finansira iz budžeta (ovo je donekle pokriveno zahtevom da se prijavi izvor i način finansiranja), fakultativni upis programske orijentacije, a odredba da se dva medija istog naziva ne mogu upisati u registar prebačena je u zasebni član 16. novog zakona. Članom 17. novog zakona zadržan je sistem upisa u našem medijskom pravu, odnosno nije usvojeno rešenje iz člana 18. Modela zakona kojim je predviđen sistem prijave u pogledu trenutka otpočinjanja sa radom medija. Član 18. novog zakona, koji se odnosi na prijavu za upis u registar i njene priloge, gotovo je istovetan članu 19. Modela koji reguliše istu materiju - novi zakon dodatno traži samo dostavljanje dokaza o odgovarajućim dozvolama za elektronske medije. Zanimljivo je da je i odredba kojom se zabranjuje propisivanje dodatnih priloga podzakonskim aktima preuzeta iz Modela u novi zakon. Naposletku, odredba Modela da način vođenja registra svojim aktom propisuje njegov starešina premeštena je u član 15. novog zakona o podacima koji se upisuju u registar, uz nepovoljniju formulaciju da nadležni organ bliže određuje sadržaj registra, izostavljajući deo "u skladu sa zakonom" što otvara mogućnosti arbitrerne i nezakonite primene zakona u praksi, kao što se i ranije događalo. Član 19. novog zakona odgovara članu 20. Modela, s tim što je izostavljen deo prvog stava da se rešenje o upisu dostavlja mediju, odnosno prijaviocu - dakle prihvaćen je i duži rok od 15 dana. Član 21. novog zakona odgovara članu 20. Modela, s tim što je izostavljena mogućnost pokretanja upravnog spora, a deo o prestanku prava na izdavanje, odnosno emitovanje izostavljen je samim tim što novi zakon ne prihvata sistem prijave. Član 21. novog zakona u potpunosti odgovara članu 22. Modela, s tim što je rok za izmenu podataka u registru smanjen sa 15 na 7 dana. Zanimljivo je da je i novi zakon prihvatio novinu u pogledu ovlašćenja registra da sam upiše promenu za koju je saznao, ali je tim pre nerazumljivija izuzetno visoka prekršajna kazna (od 40.000 do 100.000 dinara) za neprijavljivanje promene sadržana u članu članu 70. st. 1. tač. 3. novog yakona, jer ako nadležni organ može i sam da upiše promenu podatka u registru nije logično za neprijavljivanje visoko kažnjavati medije - svrha te kazne bila bi ažurnost registra, a ona se već postiže većim ovlašćenjem organa koji vodi registar. Članom 22. novog zakona regulisano je brisanje javnog glasila iz registra i taj član odgovara članu 23. Modela. Osnovi za brisanje iz registra u celini su preuzeti iz Modela, s tim što je rok neizlaženja, odnosno neemitovanja koji je u Modelu godinu dana skraćen u novom zakonu na šest meseci. Pored toga, izostavljena je odredba Modela po kojoj je nadležni organ morao navesti razlog za brisanje u samom rešenju, kao i odredbe o mogućnosti vođenja upravnog spora i prestanku prava na izdavanje, odnosno emitovanje, što znači da je odlučivanje o pravu na rad medija zadržano na upravnom organu. Naposletku, novi zakon predviđa i poništaj upisa u registar ako su u prijavi ili prilozima navedeni netačni podaci, što ne postoji u Modelu zakona, i to tako da poništaj, povodom koga se ne može voditi upravni spor, dovodi do gubitka prava na izdavanje, odnosno emitovanje. Ovo rešenje je evidentno prestrogo, jer greška u broju lične karte nekog od lica o kome se podaci upisuju u registar može da dovede do zabrane medija i to od strane upravnog organa. Uz to, u ovom članu se vidi da predlagači zakona nisu najbolje upoznati sa određenim institutima upravnog postupka, jer navode da je prvostepeno rešenje o poništaju konačno (što je drugi naziv za pravosnažnost koji se koristi u upravnom postupku) a potom propisuju da se pravo na rad medija gubi kad to rešenje postane pravosnažno (?!), što svedoči o nepoznavanju upravnopravnih instituta - prvi iskorak predlagača u "terra nova", odnosno prvi član u ovom delu zakona koji nije imao uzor u Modelu zakona pokazuje da predlagači zakona, inače administrativni organi, nisu u dovoljnoj meri upoznati sa upravnim postupkom - onim što po definiciji najčešće primenjuju u svom radu! Imajući ovo u vidu rešenja Modela zakona da o pravu na rad medija uvek odlučuje sud, i to najviši, pokazuju se opravdanim, a sve slabosti srpske administracije razumljivijim - njihov uzrok, izgleda, nije uvek želja za restriktivnošću već i jednostavno pravno neznanje.

Kao zaključak posle ove analize članova novog srpskog zakona nameću se dve konstatacije - kao prvo, registar medija uređen je tako da upravni organ konačno odlučuje o pravu na rad medija, što omogućava brojne zloupotrebe od strane administracije, i kao drugo, izostavljene su sve posebne obaveze vezane za činjenicu da se neko glasilo finansira iz budžeta, što pokazuje da je država spremna da zloupotrebi državne medije za interese uže od opštih - partijske, grupne, nacionalne... Imajući u vidu i pravno neznanje ispoljeno u jedinom članu novog zakona u delu o registru koji nema svoj uzor u Modelu zakona, može se reći da je srpski zakonodavac ponovo na neadekvatan način regulisao registar medija i da je tom regulativom ograničio pravo na slobodu izražavanja više nego što je to neophodno. Uzimajući u obzir da srpski Ustav ne predviđa uslov proporcionalnosti, odnosno neophodnosti za ograničavanje slobode izražavanja (osnov bi ovde posredno bio zaštita ličnih prava drugih, jer njima registar treba da služi) ovakvo rešenje nije neustavno, ali je protivno i Međunarodnom paktu o građanskim i političkim pravima (koji je naša zemlja ratifikovala) i Evropskoj konvenciji o ljudskim pravima (koju će Jugoslavija morati da ratifikuje ako misli da njen zahtev za prijem u Savet Evrope bude prihvaćen) koji uslov neophodnosti (u demokratskom društvu, po Evropskoj konvenciji) izričito propisuju.

� Sedmi deo TKG, paragrafi od 43. do 48.


� Treća glava nacrta FMG iz maja 1995, članovi od 24. do 35.


� Deo treći, Naslov drugi Telecommunications Act-a iz 1996., sekcije od 201. do 207.


� Tako, na primer, standardni švajcarski udžbenik medijskog prava - Leo Schürmann-Peter Nobel, "Medienrecht", Verlag Stämpfli+Cie AG, Bern 1993. - ovoj materiji posvećuje znatan broj strana - od 102. do 114. strane.


� Eur. Court H. R., Informationsverein Lentia and Others v. Austria judgement of 24 November 1993, Series A no. 276; kod nas objavljeno na engleskom i srpskom jeziku u: Milan Paunović (priređivač), Politička prava i slobode, Fond za humanitarno pravo, Beograd 1997.


� Od ove tačke nadalje u tekstu će biti korišćen termin "frekvencije" kao kolokvijalni termin koji označava radio frekvencije i TV kanale, radi izbegavanja nepotrebnog ponavljanja.


� Od 21. oktobra 1998. na snazi je novi Zakon o javnom informisanju (Sl. glasnik Republike Srbije broj 36/1998-890), koji se u pogledu značaja za režim dodele frekvencija ne razlikuje bitno od Zakona iz 1991, a na čije će rešenja u daljem tekstu ukazivati fusnote.


� Tako su već pomenuti nemački, švajcarski i američki zakoni doneti sredinom devedesetih.


� Savezna vlada se pozvala na ovaj član prilikom objavljivanja Javnog oglasa za dodeljivanje na privremeno korišćenje radio-frekvencija i TV kanala iz februara 1998. godine. Pored njega, preambula tog Javnog oglasa poziva se i na članove 64., 67. i 72. toga zakona.


� Član 4. st. 1. toga zakona.


� Član 4. st. 2. toga zakona. Ovde je potrebno naglasiti da se za dodelu frekvencija traži "mali milion" podataka - od podataka o programskoj orijentaciji, preko tehničkog elaborata, dokaza o vlasništvu sredstava za obavljanje delatnosti i načinu finansiranja, sve do mišljenja nadležnog republičkog organa o tehničkim mogućnostima za obavljanje delatnosti.


� Član 5. st. 1. toga zakona.


� Član 8. toga zakona.


� Član 9. toga zakona.


� Član 10. toga zakona. Valja primetiti kako su uslovi za oduzimanje postavljeni jako široko, npr. "ako je korisnik povredio zakon", ili "ako je korisnik dao netačne podatke". Dakle, dosta je da korisnik načini knjigovodstveni prekršaj (kad je korisnik preduzeće) ili da pogreši jedno slovo u ispisivanju sopstvenog imena ili adrese u zahtevu, pa da mu se uzme frekvencija.


� Rezultati tog konkursa objavljeni su u Sl. glasniku Srbije br. 23/1994, str. 532 ff. Zanimljivo je reći da stanice koje su učestvovale sa svom dokumentacijom a nisu dobile frekvenciju nikada nisu bile obaveštene zašto su odbijene. Po ovom konkursu svoje prve dozvole dobio je BK TELEKOM.


� Tako je u ovom periodu počela da radi TV "Pink", TV "Palma" i neke lokalne televizijske stanice u unutrašnjosti, a tako su odranije radili i Radio B92 i Radio Indeks iz Beograda.


� Uredba o visini naknade za korišćenje radio-frekvencija (Sl. glasnik Srbije br. 35/92).


� Sve to dobija i komične konotacije ako se ima u vidu da je po zvaničnom stavu Ministarstva telekomunikacija Oglas raspisan "radi uvođenja reda u radiofrekventni spektar" - izjava g. Dojčila Radojevića, Saveznog ministra telekomunikacija na konferenciji za novinare 1. juna 1998.


� Crnogorski organi ignorišu postojanje pomenutog Oglasa i sve odluke Saveznog ministarstva telekomunikacija u vezi sa dodelom i korišćenjem frekvencija jer smatraju savezni organ nenadležnim. Od 247 stanica koje su u "prvom krugu" dodele dobile frekvenciju samo je jedna iz Crne Gore, ali može se pretpostaviti da će u realizaciji svojih prava naići na probleme kod tamošnjih republičkih organa.


� Član 4. st. 1. Zakona o osnavama sistema javnog informisanja.


� Član 1. st. 2. Zakona o javnom informisanju Srbije; član 2. i član 11. st. 1 Zakona o javnom informisanju Crne Gore (Sl. list RCG br. 4/98).


� Član 3. Zakona o radio televiziji Srbije.


� Vidi gore deo o statusnom medijskom pravu.


� U pitanju je šifra 64400 – Telekomunikacije, prema Zakonu o klasifikaciji delatnosti i o registru jedinica razvrstavanja (Sl. list SRJ 31/96). Po prethodnom zakonu (Zakon o jedinstvenoj klasifikaciji delatnosti, Sl. list SFRJ br. 6/76) delatnost emitovanja radio i TV programa bila je obuhvaćena šifrom 120350 – Radio i televizija, s tim što je ta delatnost po starom zakonu obuhvatala i proizvodnju radio i TV programa, što je po novom zakonu posebna delatnost pod šifrom 92200. Ovo razdvajanje delatnosti proizvodnje i emitovanja radio i TV programa dovelo je do neujednačene prakse registarskih sudova u Srbiji po pitanju registracije preduzeća za delatnost emitovanja radio i TV programa.


� Što predstavlja flagrantno kršenje sistema podele vlasti proklamovanog u svim važećim ustavima u SRJ.


� Vidi član 9. st. 1. Zakona o radio televiziji Srbije.


� Mada, imajući u vidu da se u praksi sprovođenja oglasa uz dodele frekvencija izdaju i dozvole za radiodifuzne radio stanice (predajnike) takođe na period od 12 odnosno 24 meseca, zakonitost ovog dela oglasa je krajnje sumnjiva, jer po izričitoj odredbi Saveznog zakona o sistemima veza (član 74.) dozvole se dodeljuju na 10 godina a samo izuzetno, kad stranka to zahteva, i na kraći period - vidi dole deo o izdavanju dozvola za predajnike.


� U vezi sa ovim pokrenuta je inicijativa za ispitivanje ustavnosti i zakonitosti ove odredbe oglasa pred Saveznim ustavnim sudom, uz predlog za privremenu obustavu primene ove odredbe dok taj sud ne odluči o njenoj ustavnosti. Međutim, Savezni ustavni sud, sem u izuzetnim slučajevima kada je po sredi politički pritisak da radi brzo, deluje jako sporo pa neke od stanica koje su dobile frekvencije po odredbama oglasa već plaćaju pomenute naknade.


� Odluka SMT od 15. maja 1998, saopštena novinarima u vidu liste podnosilaca koji su dobili frekvenciju.


� Izjava Saveznog sekretara za informisanje g. Gorana Matića na konferenciji za štampu 1. juna 1998. Zanimljivo je da je sekretar Matić, iako formalnopravno nenadležan, očigledno imao značajnog učešća u pripremi, sprovođenju i odlučivanju po Javnom oglasu.


� Npr. RTV Kragujevac, koji je imao frekvenciju do 2007. a bio je prinuđen da potpiše pomenuti ugovor kojim je svoju radio frekvenciju dobio do 1. juna 1999.


� Termin “radiofrekventni plan” se ovde koristi u užem smislu, kao plan koji se odnosi samo na frekvencije i TV kanale koji se koriste za zemaljsko TV i radio emitovanje, tako da ga treba razlikovati od plana raspodele i plana namene kako su određeni telekomunikacionim zakonodavstvom. U daljem tekstu termin radiofrekventni plan koristi se da bi se označio ovaj posebni, uži radiofrekventni plan predviđen članom 25. Modela zakona, a radi ekonomičnosti izražavanja.


� Lokacija predajnika, usmerenje i ostali parametri po našem mišljenju ne treba da budu predviđeni unapred u radiofrekventnom planu, jer bi to potpuno ograničilo subjekte zainteresovane za korišćenje frekvencije, pa su oni izostavljeni kako bi se omogućila izvesna elastičnost u korišćenju određenih frekvencija u praksi. Tako, ako bi radiofrekventnim planom bila određena npr. i lokacija predajnika, subjekt koji bi dobio frekvenciju na korišćenje mogao bi imati nepremostive probleme ako mu vlasnik te lokacije (zemljišta, zgrade) ne dozvoli postavljanje antenskog sistema i predajnika na svom vlasništvu.


� Kriterijumi “neophodan i dovoljan” postoje da bi se sprečile moguće zloupotrebe prilikom dodele ovih frekvencija.


� Toliki je i najveći rok za dodelu komercijalnih frekvencija.


� Pritom ne dolaze u obzir ni kompenzacije i sl. zbog mogućnosti zloupotreba.


� Ovde se stalo na stanovište da je 30 minuta minimum potreban i opštini u kojoj se “ne događa gotovo ništa”. Naravno da bi veće opštine trebalo da nastoje da u pregovorima obezbede više vremena za “svoj” program. 


� Kao što je u slučaju Beograda RTV Studio B.


� Ovaj slučaj zapravo predstavlja "hibrid" komercijalne i nekomercijalne frekvencije, jer preduzeće kome opština ustupi frekvenciju za to plaća naknadu i frekvenciju dobija na najviše osam godina. Prema predviđenom rešenju, naknada ostaje opštini kao mogući izvor finansiranja dela programa koji ona samostalno uređuje. Razlozi za ovo diferenciranje opštinskog od nivoa pokrajine i republike (koje svoje frekvencije ne mogu da ustupaju) su u tome što su opštine po pravilu manje te bi obaveza da samostalno proizvode i emituju svoj program mogla da dovede do značajnog opterećenja opštinskog budžeta, i što postoji opasnost od tzv. "prirodnih monopola". Prirodni monopol postoji u oblasti lokalnih elektronskih medija, i njime se označava situacija u kojoj postoji ekonomska opravdanost i mogućnost rentabilnog poslovanja samo za jedno lokalno glasilo na određenoj manjoj teritoriji. Otvaranjem mogućnosti da opština svoju frekvenciju ustupi uz deo programa koji samostalno uređuje stvaraju se uslovi da preko jedne frekvencije u etar zapravo budu emitovana dva programa - program glasila kome je frekvencija ustupljena i opštinski program. Time se, na neki način, sužava mogućnost nastanka prirodnog monopola.


� Naravno, postojeći problem u SRJ i Srbiji nije monopol nekog privatnog vlasnika medija, već upravo monopol državnih medija oličenih u RTS-u. Međutim, njegov monopol ograničen je kako presecanjem izvora njihove moći - dodeljena su mu samo dva TV i dva radio kanala a čak ni njih ne sme da ustupa, tako i režimom dodele komercijalnih frekvencija, koji omogućava svima da pod relativno prihvatljivim uslovima osnivaju privatne RTV stanice.


� Rok preuzet iz pomenutih novih telekomunikacionih zakona u razvijenim zemljama; uzima se da je period dovoljan da se izuzetno visoka početna investicija isplati.


� Lokalne opštinske stanice osnovane od javnih preduzeća takođe su mogle učestvovati na Javnom oglasu iz februara 1998. a one koje su frekvencije dobile, npr. RTV Pančevo, obavezane su da kao sve druge plaćaju naknadu.


� Misli se na radiofrekventni plan iz člana 25. Modela zakona.


� Na neki način i Javni oglas SMT se, pod pritiskom javnosti, pretvorio u stalni konkurs, jer je po rečima g. Ministra Radojevića i Saveznog sekretara za informisanje g. Gorana Matića u pitanju "proces koji teče".


� Vidi član 14. st. 2. Modela zakona i deo o statusnom medijskom pravu.


� Vidi član 231. Modela zakona.


� Dodatni razlog je, kao što je objašnjeno u fusnoti 39, sprečavanje, odnosno ukidanje postojećeg monopola RTS.


� Ovde je iz praktičnih razloga veoma važno napomenuti da podnosilac u zahtevu može da odredi ne samo na koji rok zahteva frekvenciju, već i datum od koga želi da mu frekvencija bude dodeljena. To je bitno s obzirom da se naknada za frekvenciju plaća odmah, a moguće je da "pripremni radovi" na postavljanju predajnika, antenskog sistema itd. potraju duže, pa bi došlo do situacije da se naknada plaća i za period u kome se frekvencija ne koristi. Tako bi se moglo pretpostaviti da će podnosilac koji želi osnovati elektronski medij zahtevati frekvenciju tek od, npr. oktobra a zahtev će predati u junu. Naravno, u slučaju da se u zahtevu ne naznači datum od koga se frekvencija zahteva frekvencija se dodeljuje od dana donošenja rešenja.


� Model zakona predviđa još jedan mogući prilog – izjavu podnosioca u smislu člana 39. st. 5. Modela zakona, koja je od velike važnosti za iznos naknade, što će se videti nešto docnije.


� Npr. način finansiranja, jer to je stvar podnosioca a ne države, pod uslovom da se poštuju propisi o obavljanju delatnosti što ne treba da proverava organ koji dodeljuje frekvencije već drugi, nadležni organ. Isto je i sa programskom orijentacijom – ona ne treba da bude bitna u postupku dodele frekvencije već ima značaj kod određivanja naknade, a ako neki elektronski medij emituje program koji Model zakona zabranjuje, trpeće sankcije u skladu s tim zakonom.


� Npr. tehnički elaborat. Model zakon ide za tim da jasno razgraniči dodeljivanje frekvencija i izdavanje dozvola za predajnike, jer su posredi dva odvojena postupka koja se, kao što je objašnjeno, u sadašnjim propisima i praksi često međusobno mešaju.


� Prema pravilima upravnog postupka.


� O razlozima zbog kojih je odlučivanje po zahtevima stavljeno u nadležnost vlade, a ne nekakve nezavisne komisije ili sličnog tela, biće reči nešto docnije.


� Ovde namerno nije upotrebljen termin “netačni podaci”, jer po mišljenju autora termin “neistiniti podaci” upućuje organ koji primenjuje propise da se ne misli na omaške u pisanju ili čak neažurnost podataka u registru (preduzeće promenilo sedište a još nije sprovelo odgovarajući postupak pred registarskim sudom), već samo na lažne podatke o nazivu i adresi podnosioca – falsifikovan izvod iz sudskog registra, prećutkivanje činjenice da se nad preduzećem vodi stečajni postupak itd.


� Ovde spada i slučaj da zahtevana frekvencija po radiofrekventnom planu iz člana 25. Modela zakona uopšte nije predviđena kao komercijalna frekvencija.


� Član 39. st. 1. Modela zakona.


� Član 39. st. 2. Modela zakona.


� Član 39. st. 3. i 4. Modela zakona. Metodologija određivanja novčanih iznosa u protivvrednosti strane valute postoji zbog prevazilaženja problema inflacije, a postoji i u važećem pravnom sistemu – npr. Zakon o preduzećima iz 1996. godine na taj način određuje minimalni novčani deo osnivačkog kapitala društava kapitala, d.o.o. i a.d.


� Ovo, inače, nije slučaj, jer, primera radi procenjeni broj stanovnika u zoni pokrivanja Radija B92, koji svojim programom sa nove lokacije treba da pokriva šire područje Beograda, iznosi 1.300.000 po podacima SMT. Ovaj podatak nije izmišljen, već je ustanovljen u postupku dodele radio-frekvencije DRDP “Radio B 92” po Javnom oglasu SMT iz februara 1998.


� Član 39. st. 5. Modela zakona.


� Član 39. st. 6. Modela zakona.


� Član 39. st. 7. Modela zakona.


� Ovo je ostvareno time što se pomenuto umanjenje ne primenjuje u slučaju licitacije.


� Ovde se ne tvrdi da strogo komercijalni program nije društveno koristan, ako ni zbog čeg drugog a ono zbog povećanja društvenog proizvoda, već se misli na specifičnu društvenu korisnost koju ima posebna uloga elektronskih medija za slobodu izražavanja.


� Član 40. st. 1. Modela zakona.


� Ovaj postotak predviđen je na nedeljnom nivou jer je moguće da informativni program nije svakodnevni, a sam broj od 5 procenata određen je kao minimalno dovoljan – uslov je ispunjen već ako svakog sata glasilo emituje trominutne sopstvene vesti.


� To je organ nadležan za poslove informisanja, koji bi ovde morao da ostvari saradnju sa vladom koja treba da vodi evidenciju glasila kojima je naknada umanjena na osnovu emitovanja informativnog programa, kako bi nadzorni organ znao koja glasila da nadzire.


� Član 40. st. 2. Modela zakona.


� Član 40. st. 3. Modela zakona.


� Član 40. st. 4. Modela zakona.


� Član 40. st. 5. i 6. Modela zakona.


� Članovi 42. i 43. Modela zakona.


� Pritom, ako je bilo samo dva podnosioca pa jedan ne dođe na licitaciju odnosno odustane, aktivira se mehanizam dodele frekvencije kada je ponudilac jedini, odnosno vlada ima rok od 15 dana da donese rešenje kojim će odrediti visinu naknade itd.


� Dakle, i u slučaju kada se frekvencija zahteva "u junu od oktobra" (vidi fusnotu 48), rok od 6 meseci teče od dana kada je rešenje doneto, s tim što ne teče u periodu dok nadležni organ odlučuje o izdavanju dozvole za predajnik kojim će se frekvencija koristiti. Ovo je predviđeno kako bi se izbeglo traženje frekvencija za period koji bi počeo npr. 5 godina od dana podnošenja zahteva, što bi moglo da dovede do "rasprodaje 21. veka" što se tiče frekvencija.


� Vidi članove 30. i 31. Zakona o sistemima veza Republike Srbije.


� Član 68. st. 1. tog zakona.


� Što je opet logično, jer je licima koja su želela da se bave radiodifuzijom bilo nemoguće da takvu dozvolu imaju i to zbog neaktivnosti države u dodeli frekvencija i zbog anomalija u propisima o izdavanju dozvola što će biti objašnjeno nešto docnije.


� Radio mreža definisana je članom 2. st. 1. tač. 14. Saveznog zakona o sistemima veza.


� Nezakonitost se ovde sastoji u tome što je podzakonski akt u regulisanju išao "dalje od zakona", odnosno nametnuo je zainteresovanim licima veća ograničenja nego sam zakon, pošto je lista priloga uz prijavu enormno i neopravdano proširena. Zbog toga je i povodom ovoga akta pred Ustavnim sudom Jugoslavije pokrenuta inicijativa za ispitivanje njegove ustavnosti i zakonitosti, samo što taj sud očigledno ne želi da se ozbiljno bavi telekomunikacionom materijom pošto duže od 9 meseci uopšte nije ni počeo da postupa po inicijativi. Na žalost, i u ovom primeru vidi se društveni značaj elektronskih medija i izuzetna politička osteljivost pravila kojima se reguliše njihovo emitovanje.


� O samom elaboratu i tehničkim zahtevima pri njegovoj izradi više od pravnika znaju tehničari, ali i u ovoj oblasti postoje tri, doduše potpuno "tehnička", pravilnika kojima je regulisano koje normative elaborat mora da ispuni. To su Pravilnik o tehničkim i eksploatacionim uslovima pod kojima se mogu koristiti radio-difuzne stanice za emisije televizije, Pravilnik o tehničkim i eksploatacionim uslovima radio difuznih stanica za frekvencijski modulisane emisije i Pravilnik o radio stanicama koje se mogu postavljati u gradovima i naseljima gradskog karaktera. Ovi su pravilnici za pravnike bez tehničkog znanja potpuno nerazumljivi, ali su stručnjacima za ovu oblast sasvim precizni kao uputstvo za rad na elaboratu.


� Članovi 115. do 117., posebno član 116. Saveznog zakona o sistemima veza.


� Član 74. tog zakona.


� Ova odredba je posebno važna u vezi sa Javnim oglasom SMT koji predviđa izdavanje dozvola na 12 meseci za radio odnosno 24 meseca za televiziju, što je suprotno zakonu jer to niko od prijavilaca na oglas nije zahtevao. U praksi se čak stanicama oduzimaju dozvole na 10 godina i zamenjuju se dozvolama na period iz oglasa - slučaj RTV Kragujevac koji je umesto dozvole do 2007. godine dobio privremenu dozvolu.


� Član 17. Pravilnika o podacima i dokumentaciji koji se podnose uz zahtev za pribavljanje dozvole za radio stanicu.


� Član 75. Zakona o sistemima veza SFRJ.


� Član 76. tog zakona.


� Naravno, ako se ima u vidu da postojeće pravo, iz razloga koji su već objašnjeni, ne uslovljava izdavanje dozvole dodeljenom frekvencijom (izuzev Javnog oglasa), ova odredba je razumljivija.


� Član 77. st. 1. i član 78. Zakona o sistemima veza SFRJ.


� Član 77. st. 2. i član 79. tog zakona.


� Član 47. Modela zakona.


� Autori su ovu situaciju nazivali principom “jedan zahtev – dva rešenja”.


� Član 48. Modela zakona.


� Član 49. Modela zakona.


� Član 50. Modela zakona.


� Član 51. Modela zakona.


� U pitanju su frekvencija, snaga i usmerenje predajnika i  lokacija.


� Član 52. Modela zakona.


� U suprotnom bi organ koji vodi registar medija odbio da izvrši upis izmene podatka što bi dovelo do brisanja medija iz registra i dalje zabrane njegovog daljeg emitovanja po propisima statusnog dela medijskog prava.


� Član 53. Modela zakona.


� Član 54. Modela zakona.


� Vidi tačku 4 Opšteg komentara 10/19 od 27 jula 1983 - General comment 10/19 of 27 July 1983 [Freedom of expression] - koji se odnosi na član 19. Pakta o građanskim i političkim pravima UN, potom David Harris - Michael O'Boyle - Chris Warbrick, "Law of the European Convention on Human Rights", London/Dublin/Edinbourg, 1995, str. 290 ff., takođe i Leo Schürmann, Peter Nobel - "Medienrecht", zweite überarbeitete Auflage, Bern 1993, str. 35 ff.


� Vidi članove 6. do 8. i član 13. pomenutog zakona, u kojem se, inače, registar naziva "evidencija" javnih glasila, baš zarad naglašavanja svrhe tog instituta.


� Vidi Newspaper Libel and Registration Act, 1884 (WA); Printing and Newspapers Act, 1973 (New South Wales); Printing and Newspapers Act, 1981 (Queensland).


� Vidi Leo Schürmann, Peter Nobel op. cit. str. 52.


� Vidi Newspaper Libel and Registration Act, 1881.


� Vidi i član 231. st. 1 in fine Modela zakona, koji postoji najviše zbog ove izmene, pošto je Zakon o osnovama sistema javnog informisanja udeo stranaca ograničio na 49%.


� Npr. Španija, koja je donedavno zabranjivala i licima iz Evropske zajednice da poseduju više od 25% neke radio ili TV stanice - vidi ARTICLE 19: Press Law and Practice, London 1993, str. 137 ff.


� Zapravo nije reč o ograničenju, jer svako poslovno sposobno fizičko lice i pravna lica koja nisu preduzeća mogu osnovati preduzeće koje potom može da osnuje radiodifuzno javno glasilo.


� Vidi čl. 46. st. 3 Ustava Srbije, čl. 7 st. 1 Zakona o javnom informisanju Srbije


� Vidi čl. 4. st. 2. i 3. Zakona o osnovama sistema javnog informisanja .


� Vidi uslove za učešće na Javnom oglasu Saveznog ministarstva telekomunikacija, objavljenom u dnevnom listu Politika od 7. februara 1998., kao i član 14 stav 1 Pravilnika o podacima i dokumentaciji koji se podnose uz zahtev za pribavljanje dozvole za radio stanicu (Službeni list SFRJ br. 22/1991).


� Tako, na primer, časopis "MEDIA" ima dva osnivača - Radioidifuzno preduzeće "Radio B92" i Fondaciju "Pravo na sliku i reč".


� Tako Kompanija "Politika" postoji kao osnivač brojnih javnih glasila - dnevnog lista "POLITIKA", nedeljnika "ILUSTROVANA POLITIKA", radio programa "RADIO POLITIKA" i TV programa "TV POLITIKA", i još mnogih javnih glasila.


� Reč je o kolokvijalnom izrazu za glavnog i odgovornog urednika, koji se upotrebljava među beogradskim novinarima.


� Npr. slučaj sa časopisom Blic i Novi Blic, odnosno Glas javnosti, ranije i slučaj sa Telegrafom pre podele na Dnevni telegraf i Nedeljni telegraf.


� Vidi Izveštaj o stanju ljudskih prava u SR Jugoslaviji Beogradskog Centra za Ljudska Prava – deo koji se odnosi na slobodu mišljenja i izražavanja – u pripremi, objavljeno na Internetu u okviru sajta www.anem-solidarity.opennet.org/saopstenja/maj5.html


� Slučaj nije zamišljen, već se dogodio tokom 1997. godine Radiju B92 iz Beograda. Inače, taj postupak dobijanja dozvole za radio predajnik je zastao upravo na razmatranom pitanju, i nikada nije bio definitivno okončan.


� Pošto se prema Modelu zakona ovo pravo stiče pre upisa u registar, vidi gore.


� Striktno govoreći, moguće je zamisliti i odbijanje zbog toga što već postoji javno glasilo istog imena upisano u registar, i tu nije reč o nepotpunosti prijave kao uzroku odbijanja upisa, ali u najvećem broju zamislivih slučajeva nepotpunost bi bila uzrok odbijanja upisa.


� Član 7. st. 1. Zakona o javnom informisanju Srbije.


� Vidi član 17. tog Zakona.


� Vidi član 18. Modela zakona. Zanimljivo je da član 12. novog zakona sadrži odredbu da se javna glasila osnivaju "slobodno, uz prijavu organu...", ali da po tom zakonu ipak postoji sistem upisa. Da li predlagači nisu razumeli izmenu predviđenu Modelom zakona ili su se svesno opredelili za restriktivnije rešenje nije nam poznato, ali sve ukazuje da su oba razloga imala udela u sastavljanju novog zakona - predlagač je želeo da bude restriktivan a nije ni razumeo suštinu izmena ponuđenih Modelom.


� Deo ovog rada u kome je izneta ocena da će ukidanje ograničenja za strance biti pokazatelj demokratičnosti pisan je znatno pre donošenja novog zakona.


� Čl. 12. st. 2. novog Zakona.

